
ROĐENJE ISUSA KRISTA 


Pošto je treći članak Vjerovanja ustvrdio daje Riječ Božja 
začeta po Duhu Svetom, dodaje: Rođen od Marije Djevice. 

Značenje ovih riječi je jasno. Sin se Božji uistinu 
utjelovljen rodio, kao što se rađa svaki čovjek, koji dolazi 
na ovaj svijet. One također uče, daje Marija uistinu Njegova 
Majka, ali ipak Majka, koja je bila i ostala djevica i prije i 
za vrijeme, kao i poslije božanskog porođaja. 

U ovoj ćemo se pouci zaustaviti, da promatramo samo 
prvu od ovih dviju Činjenica, naime rođenje Isusovo. O 
Mariji kao Majci Božjoj i Djevici pozabavit ćemo se u 
drugoj pouci. 

Vremenito rođenje Isusa Krista sigurno jc najveći 
događaj, što ga je zabilježila povijest. Taj sc događaj može 
nazvati središtem čovječanstva, jer sc u njemu usredotočuje 
i završava čitava povijest vjekova, koji su mu prethodili, i 
od njega polazi nova kršćanska era, a to jc naša. U njemu 
se, možemo reći, sastaje prošlost i budućnost čovječanstva 
i u protivnom se smislu pokreću. 

«Uzmite, veli dobro neki pisac, iz središta čovječanstva 
krhku betlehemsku kolijevku s nizom patrijarha, proroka i 
likova, koji su joj prethodili, s dvorskom pratnjom svetaca, 
krijeposti i društvenog preporoda, koji su je slijedili, pa će te 
se u povijesti i moralnom svijetu naći pred tako strahovitom 
prazninom, da će se razum prestrašen povući». (Gibicr, nav. 
dj.) 


5 



Ipak u promatranju ove velike i slatke tajne nc ćemo 
ulaziti u visoka i uzvišena bogoslovska razlaganja, koja 
bi i onako nadišla sposobnost vašega shvaćanja. Najljepši 
i najzgodniji način da u svojoj duši pobudimo osjećaje 
pobožnosti i duboka ganuća jest, da o tom govorimo onom 
nepatvorenom jednostavnošću, koju nam donosi evanđeosko 
propovijedanje. Usput ćemo iz njega izvaditi one moralne 
pouke, koje se mogu korisno upotrijebiti za naše dobro. 

A to ćemo učiniti ukratko pripovijedajući: 

1. Okolnosti, koje su pratile događaj i 

2. Okolnosti, koje su neposredno slijedile. 

/. Okolnosti, koje su pratile Isusovo rođenje 

Ako se sjećate, među prorocima, koji su opisali život Isusa 
Krista mnogo prije nego se pojavio, bio je jedan zvan Miheja, 
koji je jasno prorekao, da će se Spasitelj roditi u Betlehemu. 
No djevica, koju je Bog izabrao za Njegovu Majku, stanovala 
je u Nazaretu, udaljenom od Betlehema četiri dana hoda, 
što znači nešto manje od osamdeset kilometara. Kako se 
onda moglo ispuniti ovo proročanstvo? 

Prepustimo to Bogu. Kad On hoće, sve služi Njegovim 
nacrtima. 

1. U Rimu je tada vladao car Cezar August, koji je 
protegnuo svoju vlast na veliki dio svijeta, pa i na Judeju. 
Ponosan na svoje pobjede i želeći znati, koliko ima podanika, 
izdao je iz Kapitolija naredbu, da se izvrši opći popis svih 
naroda, koji su pod rimskom vlašću. Po tom zakonu morali 

su svi podanici iskazati svoja imena i dati se upisati u onom 
gradu, gdje je bilo sjedište njihova roda. A kako su Marija 
i Josip bili potomci Davidovi, a sjedište je ovog roda bio 
Betlehem, morali su iz Nazareta poći u ovaj grad. 

Tako je rimski car, a da nije ni znao, poslužio kao oruđe 
providnosti, da bi se ispunila proročanstva, koja su se 
odnosila na Isusa. 

Put je od Nazareta do Betlehema bio dug, kao što sam 
rekao, i trebalo je za to oko četiri dana hoda. Bio je mučan 
i težak, jer je trebalo prijeći vrletne brjegove, a noći 
proboraviti na otvorenu polju. Napose je morao biti bolan 
za Mariju radi stanja, u kojem se nalazila. A da li je ovo 
dvoje svetih zaručnika radi toga mrmljalo? ... Ne. Tako je 
htio Gospodin. Providnost je raspoređivala sve događaje 
prema svojim uzvišenim ciljevima. Stoga su oni pripravno 
bez protivljenja vršili u svemu i svagdje Njegovu volju. 

Naučimo i mi, koji tako lako upadamo u srdžbu, hvatamo 
se u koštac s ljudima i stvarima, svugdje svojim jezikom 
zabadamo, pred najmanjom protivnošću postajemo 
nestrpljivi. Neka se u svemu i svagdje vrši Gospodinova 
volja! To mora biti način govora dobra kršćanina! 

2. Dakle, Josip i Marija dadoše se na put i nakon četiri 
dana hoda vidješe konačno, kako se izdaleka pojavljuju 
zidine Betlehema. 

Betlehem leži na vrhuncu prostrana i ubava brežuljka 
obrasla vinovom lozom, maslinom i palmom. U one je dane 
pružao divan prizor. Grad je vrvio strancima i posvuda se 

vidjelo, kako jedni dolaze, drugi odlaze, mnoštvo svijeta, 
koji je došao, da bude uveden u javne knjige. 

Uđoše također Josip i Marija. A nitko ih nije ni pogledao 

Naravno! Bili su siromašni. 

Nakon tako dugog putovanja Marija se osjećala umorna i 
trebalojoj je odmora. Josipje odmah pošao na vrata svratišta, 
odnosno gostionice, kamo su se sklanjali putnici, da potraži 
kakvu sobicu. Ali tolika je bila navala ljudstva, koje je došlo 
radi popisa, da više nije bilo nijednog mjesta. Tada je pošao 
po ulicama grada tražeći bilo kakvo prenoćište. No svuda 
je dobio isti odgovor, da za njih nema mjesta: nisu imali 
mjesta! Da su bili bogati, već bi se našao neki zakutak. Ali 
vidjevši ih u tako slabu odijelu, već je mnogo bilo i da su 
čuli odgovor, da nema mjesta! ... 

Što vi o tome velite? ... Zar vas ne boli srce gledajući, 
kako su Josip i Marija tako prezreni? Koliko bi Isus donio 
Betlehemu darova, da Gaje dostojno primio. 

A ipak, koliko puta, recimo istinu, i mi odbacujemo 
Isusa Krista! I mi obnavljamo istu surovost! On bi se htio 
ponovno roditi po svojoj milosti u našim dušama pa stoga 
kuca na vrata našega srca, zove nas, neumorno nas traži. Ali 
kakav Mu odgovor dajemo? Kažimo otvoreno. Ne ćemo se 
ostaviti psovke, ne ćemo se ostaviti onoga odnosa, ne ćemo 
se ostaviti pokvarenih knjiga, žalosnih navika, nedopuštenih 
veza; ne ćemo jednom riječju rečeno prekinuti s grijehom 
i grješnom prigodom ... On nas najuljudnije poziva, ali mi 
Mu ne ćemo otvoriti: Nije bilo za njih mjesta! U našem srcu 
ima mjesta za sve, pa i za najneznatnije stvorove, za najluđe 



taštine, ali za Isusa ništa. Hoće li se On ponovno roditi 
svojom milošću u dušama? Neka iz stana izađe napolje, 
neka ide u polje, neka svoje zaklonište potraži u staji! 

3. I upravo tako je bilo. 

Dvoje svetih zaručnika, Josip i Marija, vidjevši, da ih svi 
odbijaju, izašli su iz grada, uputili se u polje potražiti neko 
mjesto, gdje će se zakloniti. Kratak su put provalili po podne, 
kad li se njihovu pogledu ukaže špilja, u brijegu iskopana 
udubina, koja je služila za nevremena betlehemskim 
pastirima kao staja. Marija i Josip zahvališe Bogu, što im je 
pripravio ovaj zaklon i uđoše u pećinu. Predaja veli, da su 
se unutra nalazili voli, magarac ... 

Veliki Bože! Zar će se baš ovdje morati ispuniti velika 
tajna, koju su čeznutljivo očekivali svi vjekovi? Zar će se 
upravo ovdje morati pojaviti obećani Obnovitelj, željeni 
Mesija? ... 

Naš se razum zbunjuje, gubi! 

4. Noć se svojom crnom koprenom spustila, da sve zakrije. 
Zvijezde svjetlucaju na nebeskom svodu. Svuda naokolo 
vlada dubok i uzvišen mir. Kao da sama priroda zadržava 
tijek svoga života očekujući izvršenje velikoga događaja. 

U sumraku hrapavih zidina, osvijetljenih možda 
slabašnom svjećicom, odigrava se rajski prizor! Josip, sav 
zadubljen moli i promatra ... Djevica sklopljenih ruku, očiju 
upravljenih na nebo i punih neizrecive radosti, obasjana 
nebeskim svjetlom, sličnija anđelu nego zemaljskom 

stvorenju, u najvećem zanosu daje na svjetlo Isusa! Rodi 
Sina svoga prvenca (Lk 2, 7). 

0 sretna ženo, koja nikad nisi upoznala nečistoću grijeha, 
a nisi upoznala ni kaznu za nj, što si u dubini svoga srca 
osjećala, kada si u svom krilu ugledala Božansko Djetešce? 
Kad si osjetila, da si Majka i Djevica? Kako si pozdravila 
rođenje Božjega i svoga Sina? ... 

Na koljenima, u zanosu promatra ona Božansko Dijete, 
klanja Mu se, povija Ga u ono malo pelenica, kako veli 
Evanđelje, i polaže Ga zatim u jasle (Lk 2, 7). 

Evo, dakle, lijepe kolijevke, koju je Bog pripravio svom 
jedinom Sinu, Spasitelju svijeta! Za kuću imade neuglednu 
i razrušenu špilju, za kolijevku jasle, svežanj slame za 
krevet, malo sijena, stoje zaboravio neki pastir, za jastuk, a 
gruba Mu Josipova kabanica služi kao pokrivač! ... 

Tako se, lišena svega, u najbjednijem siromaštvu, rodila 
Riječ Božja, sin Vječnoga Oca, koji je tijelom postao za 
nas! 

5. «Ali zašto se, reći ćete, Isus Krist htio roditi u tolikom 
siromaštvu i poniženju?)) 

Odgovor je lagan. 

a) Isus se htio roditi tako siromašan i ponizan, da nas 
pouči, da ne polažemo svoju sreću u bogatstvo, časti i 
naslade ovoga svijeta. 

On je jednog dana trebao ljudima propovijedati poniznost, 
siromaštvo, žrtvu. Trebao je iz ljudskog srca istisnuti ili 
iskorijeniti one tri velike požude, koje sačinjavaju izvor 
svili naših grijeha; oholost, putenost, lakomost, i koje su 
velika zapreka našem vremenitom i vječnom spasenju. Ali 
kako bi mogao sve to učiniti, daje sam za sebe od početka 
izabrao časti, udobnosti, ljudsko dostojanstvo? To bi bilo 
očevidno protuslovlje. Evo dakle, kako primjer počinje 
odmah potvrđivati svoju nauku i stupati stazom, koju je 
čovjek trebao prihvatiti, da sigurno postigne spasenje. 

b) Još više: Htio se roditi u tolikom poniženju, da nam 
pokaže veličinu svoje ljubavi. 

Ljubav Ga je pozvala s neba na zemlju. Ljubav Mu je 
nadahnula, da se rodi u onoj siromašnoj staji. Ljubav Mu 
je osladila patnje, jer je znao, da su one naše spasenje. 
Stoga Njegovu nam ljubav pripovijedaju stijene, ove 
hrapave prostorije, bodljikavo sijeno, na kojem leži, grube 
pelenice, kojima je povijen, suze, koje lijeva ... sve, sve 
nam objavljuje Njegovu beskonačnu ljubav! I ako je 
istina, da ljubav traži ljubav, kako je moguće misliti na 
ovu tajnu, predočivati sebe pred ovim nebeskim Djetetom, 
slušati Njegove jecaje, promatrati Njegovu bijedu, gledati 
u mislima Njegove patnje, a da u srcu ne osjetimo kucaje 
zahvalnosti i ljubavi? 

c) Promotrimo konačno: krajnje siromaštvo, u kojem se 
rodio Isus Krist, upravo objavljuje Njegovo božanstvo. 
Njegovu slavu. 


li 



Osnovati kraljevstvo snagom oružja, privući k sebi narod 
naukom, i to moralno laganom i u skladu sa strastima, ljudsko 
je djelo. Ali svijet osvojiti siromaštvom i poniženjem, 
nadvladati umove i srca tajnom bijedne kolibice, može biti 
samo Božje djelo! 

A pred ovim Bogom - Djetetom, što leži u jadnim jaslama, 
čovječanstvo se smjerno prostrlo, upoznalo svoga pravom 
Spasitelja i pružilo mu poštovanje svoje podložnosti i 
klanjanja! 

II. Okolnosti, koje su slijedile Isusovo rođenje 

Ipak tajna, tako velika po poniženju, nije mogla i nije 
smjela svijetu ostati sasvim nepoznata. Rođenje Boga, koje 
se dogodilo u noćno doba, u mračnoj spilji, trebalo je ipak 
biti objavljeno ljudima i popraćeno nekim nadnaravnim 
znakom, koji bi potvrdio božanstvo događaja i veličanstvo 
Onoga, koji gaje izvršio. 

A kome i na koji način je dana ova prva objava počovječena 
Boga? 

1. Po prilici jednu milju od Betlehema pružala se u dolini 
prostrana ravan, gdje je nekada David kao pastir čuvao stado 
i svirao harfu. Na toj su ravni bdjele nad svojom stokom 
neke pastirske obitelji i noćivale na otvorenu polju. Možda 
su bili i potpuno sami oni, koji su onaj sat bdjeli, a sigurno 
su bili najsiromašniji u okolini. I upravo ovim ljudima, koji 
su bdjeli, koji su bili najsiromašniji i najpriprostiji, pružena 
je visoka čast, da prvi budu pozvani na poklon Mesiji. 



Najednom ih obasja neko neobično svjetlo te ih zaslijepi, 
a anđeo se pojavi govoreći im: « Ne bojte se, došao sam, da 
vam javim radosnu vijest: ove se noći u Betlehemu rodio 
Spasitelj. I eto vam znaka, da ga prepoznate: naći ćete 
dječaka povita u pelenice gdje leži u jaslama.» U isti se 
čas nepregledna četa nebeskih duhova sjedini s anđelom i 
zapjevaše uz zlatnu harfu: «Slava Bogu na visini i na zemlji 
mir ljudima dobre volje.» I zatim viđenja nesta (Lk, 2). 

Dobri pastiri prepuni zanosa pogledaše jedan drugoga i 
rekoše među sobom: «Hajdemo, hajdemo do Betlehema, 
da vidimo, što se tamo dogodilo, kako nam je Gospodin 
objavio.)) I odmah uzeše sa sobom ono malo sirotinjske 
hrane, ostavivši svoja stada, upraviše korake nizbrdice 
prema Betlehemu. Došavši do pećine, nađoše Dječaka 
položena na slami u jaslama, upravo kako im je anđeo 
rekao, pa Ga stoga odmah prepoznaše. «Ovdje je, govorahu 
među sobom, ovdje je!)) I bacivši se na koljena u velikoj 
smjernosti, klanjahu se novorođenom Mesiji i pokloniše 
Mu svoje priproste darove. 

2. Evo prve objave Isusove, koja nije pružena kraljevima, 
knezovima, carevima, koji u ruci drže sudbinu svijeta, nego 
siromašnim i priprostim pastirima. 

Da. Oni, koji su bili prvi počašćeni da vide i da se poklone 
Bogu -Čovjeku, nisu bili zemaljske veličine, nego posljednji 
od naroda! Uostalom, ovo je bio znak nove religije, koju je 
Isus Krist dobio na zemlji: prednost prezrenih i patničkih 
slojeva kao onih, koji su, radi siromaštva i boli najpripravniji 
za spoznaju istine i najposlušniji Božjem glasu. 

Zaključak 

Nemamo U ništa naučiti iz ovih događaja? O! Koliko 
bismo uzvišenih pouka mogli izvaditi još iz tajne rođenja 
Isusova i iz poklona pastira, kad bismo imali vremena da 
to proučavamo i razglabamo do u najintimnije dubine! To 
je naime rudnik dragocjenih istina, neiscrpivi izvor svetih 
misli, plemenitih osjećaja, iz koga ističu istinski izljevi 
duhovnog života i svetosti. 

Ali ja ih radi kratkoće izostavljam, a zaključujem 
jednostavno pripovijedanje, koje sam vam izgovorio na 
temelju Evanđelja, uz vrlo jednostavan nagovor, koji ipak 
sve obuhvaća. Nasljedujte i vi priproste betlehemske pastire 
u ljubavi i pobožnosti prema Malom Isusu. 

Nema slađe i ugodnije pobožnosti, koja bi u našim srcima 
mogla rasplamsati osjećaje nježnosti i ljubavi prema Bogu, 
koji je za nas postao čovjekom i ponizio se. Ova je jedina 
kadra da u našim dušama pobudi upravo najveću zahvalnost, 
najplemenitije odluke krijeposti, svetosti, savršenstva. 

Sv. Franjo Asiški često se dizao u ponoć, da se klanja 
Malom Isusu u času kada se pojavio na svijetu. On jc čak 
bio prvi, koji je tražio i dobio od Pape dopuštenje da podigne 
jaslice za Misu u božičnoj noći. Prvi je puta to učinio usred 
tamne noći, u šumi, blizu samostana, gdje je stanovao. Tamo 
se tom zgodom skupilo nepregledno mnoštvo, osvijetlivši 
šumu bakljama, dok je prostrana čistina odjekivala 
njihovim pjevom. On, asiški siromašak, pošto je otpjevao 
božično Evanđelje, nije mogao, a da narodu ne progovori 
žarkim riječima o tajni Božje ljubavi. Svim su prisutnima 

tekle suze, svim je onim mnoštvom zavladalo ganuće ... Za 
jedan čas ona se pećina pričinila, kao daje predvorje Raja! 
(Bollett. Frances. 1928., str. 281). 

Oživimo i mi u svojim srcima pobožnost prema ovoj 
velikoj tajni, žarko ljubimo Isusa u poniženju jaslica. 
Pođimo često u duhu u onu štalicu i promatrajmo Isusa, 
koji je postao malen, ponizan, koji trpi, pa razmišljajmo o 
Njegovoj velikoj ljubavi prema nama. Svi se približimo s 
pouzdanjem, i pravednici i grješnici, ovim jaslama, koje 
su za jedan čas postale prijestolje Kralja Neba i zemlje. 
Molimo Ga, neka nam oprosti nevjernost. Ujedno Mu 
predajmo svoja srca i kažimo: 

O veliki, poniženi Bože, poništeni za nas! Klanjamo Ti 
se s anđelima, koji okružuju tvoje jasle; blagoslivljamo Te, 
zahvaljujemo Ti, jer si došao da raskineš naše okove, otvoriš 
nam rajska vrata. U znaku zahvalnosti cjelivamo kolijevku, 
koja Te je primila. Uvjeravamo Te o svojoj podložnosti, 
vjernosti, ljubavi sada i uvijek, u vremenu i vječnosti. 

Slike i primjeri 

Oplemenjeno siromaštvo 

Ako se kralj vjenča s kćeri običnog seljaka, ova postaje 
kraljica. Istina, neko se vrijeme svi čude, ali konačno je kao 
takvu priznaju i časte; nju oplemenjuje njezin kraljevski 
suprug. Isto treba reći o siromaštvu. Otkad ju je Krist 
odabrao za Zaručnicu, iako se svijet radi toga sablaznio 
i rasrdio, postala je vrlo plemenita i puna kraljevskoga 
dostojanstva (Bossuet). 

Na čelu čovječanstva 

Ima lijepih, uzvišenih kreposti, koliko hoćete, u svjetlu 
razuma i koje svi jednodušno odobravamo. Ali one često 
traže mnogo takvih napora, žrtava, da se naša narav 
zaustavlja i kao prestrašena uzmiče. Takve su: poniznost, 
strpljivost, poslušnost, opraštanje uvreda, mrtvenje, čistoća, 
itd. Mi im se kod drugih divimo, ali da ih mi vršimo, jao ... 
to nas plaši. No kad na čelu čovječanstva gledamo Isusa 
Krista, Boga - Čovjeka, koji te krijeposti vrši beskrajno 
savršeno (od početka samog smrtnog života), tko će se od 
straha povući? 

Na akrolskom mostu bjesnila je bitka prsa u prsa. Zauzeti 
most značilo je pobjedu. Vojske su se strahovito borile. 
S jedne i druge strane bile su gomile mrtvaca. Pobjeda je 
bila neizvjesna. Vojskovođa jedna strane najednom pograbi 
zastavu i ponosno s njom mašući, jume na čelo svojih te 
ih glasom i primjerom povuče za sobom, obori redove 
neprijatelja, i pobjeda je bila njegova. 

To čini i učinio je Isus Krist na čelu čovječanstva 
(Bonomelli, Misteri cristiani, razlaganje I.). 

Božanska povjerljivost 

U životu sv. Kajetana Thiene, sveca providnosti, 
pripovijeda se, daje već u prvim godinama života njegovao 
vrlo nježnu i žarku pobožnost prema Malom Isusu i Njegovoj 
Presvetoj Majci. Kao svećenik je svojim propovijedima, 
pa i prijateljskim razgovorima nastojao uvijek raspaljivati 
srca prema ljubavi k Majci Božjoj i Njezinu Božanskom 

Djetetu. Jednom mu je zgodom Djevica dala zalog svoje 
majčinske zahvalnosti. 

Godine 1518. sveti se Kajetan nalazio u Rimu. Božičnu je 
noć proveo u crkvi Sv. Marije Velike, gdje se čuvaju jaslice, 
u koje je Majka Božja položila svoje Djetešce. Svetac 
je klečao pred tom spiljom sav udubljen u promatranje 
uzvišene tajne, kad li mu se ukaže nebesko viđenje: 
Djevica s malim Isusom u naručju, okružena svjetlom, u 
pratnji mnoštva serafa. Marija se približi Svecu, položi mu 
u naručje Božansko Djetešce te ga je, puna zadovoljstva, 
smiješeći se promatrala ... Kajetan je primio u naručje 
svoga Stvoritelja, privio Ga na grudi, sav dršćući ljubio 
one dražesne nožice. Htio Mu je reći tisuću stvari, ali mu 
je bilo nemoguće. Samo u oduševljenju, u zanosu, uspio je 
ponavljati: «Ja Te ljubim, ljubim Te ...!» Dražesno ga je 
Dijete gledalo, smiješilo mu se, milovalo ga, zabavljalo se s 
njim kao sa svojim najmilijim prijateljem ... 

Sretne li duše, koja je zavrijedila takvu božansku 
povjerljivost! 

Svečevrazgovor 

U spilji, u kojoj je Mali Isus došao na svijet, boravio je 
punih dvadeset godina veliki crkveni naučitelj sv. Jeronim, 
koji je bio veliki štovatelj Spasiteljeva djetinjstva. Jednom 
je zgodom izlijevao svoje nježne osjećaje prema božanskom 
Djetetu, pa je ovako molio: 

- Drago Dijete! Kako ti se mogu odužiti, što si, da bi 
me usrećio, došao u ovu studenu pećinu i toliko za mene 
trpio? 

I začu odgovor: 

- Hvali Boga i slavi Ga riječima: Slava Bogu na visini! 

Svetac prihvati: 

- No ja ti, drago Dijete, želim nešto dati. Dat ću ti sav svoj 
novac ... 

Na to primi odgovor: 

- Novac daj siromasima; bit će to, kao da si ga meni 
dao ... 

I treći put prihvati Svetac: 

- Da, to ću učiniti. Ali hoću nešto i Tebi dati. Inače ću 
umrijeti od boli. 

I čuje odgovor: 

- Daj mi, dakle, svoje grijehe. Hoću ih za sebe, da ih 
izbrišem. 

Nakon ovih riječi Jeronim se nije mogao uzdržati od plača 
i reče: 

- Ah, drago Dijete! Uzmi sve, stoje moje i daj mi sve, što 
je tvoje! 

Dajmo i mi Malom Isusu svoje grijehe, da ih izbrišemo, jer 
jc to, i ništa drugo, cilj tolikog Njegova poniženja (Spirago, 
nav. dj .)• 

BLAŽENA DJEVICA MARIJA, MAJKA BOŽJA 


Treći Članak Vjerovanja pruža nam na promatranje veliku 
tajnu utjelovljenja Riječi po Duhu Svetom i vremenito 
rođenje Isusa Krista. Slijedeći Evanđelje proučili smo 
ova dva događaja u svjetlu vjere i povijesti. Iznijeli smo 
okolnosti, koje su ih pratile te mnogobrojna čudesa, preko 
kojih je Bog u tim događajima pokazao svoju mudrost, moć 
i beskrajnu dobrotu. 

No u ovom članku, a napose u njegovim posljednjim 
riječima, navedena je još jedna vjerska istina, koja je za nas 
i više nego draga i utješna, pa je prema tome na smijemo 
šutke prijeći, naime: Marijino je djevičanstvo materinstvo. 

Marija je doista bila Majka Božja, Marija je doista bila 
djevica. Evo dviju preutješnih dogmi, koje su izražene u 
trima riječima: rođen od Marije Djevice. Te nam dogme, 
jednim jedinim izrazom pohvale čudesno kazuju svu 
veličinu, dostojanstvo, moć ovog povlaštenog stvorenja, 
koje je odabrao za Suotkupiteljicu ljudskog roda; izabrao 
gaje za novu Evu, koja je prema davnom obećanju, imala 
satrti glavu paklenom zmaju, a s obzirom na nas ostvariti 
najdraže i najljepše oličenje dobrote, nježnosti i majčinske 
ljubavi. 

Pa stoga, pošto smo govorili o prvim tajnama, koje se 
odnose na Isusa Krista, potrebno je da promotrimo i veličinu 
Njegove Majke. 

Proučimo dvije odlike, koje sa uzvišenih tajni, što smo ih 
do sada promatrali, vode do Presvete Djevice, tj.: 

1. Njezino božansko materinstvo, 

2. Njezino savršeno djevičanstvo; 

i pogledajmo, kako upravo od njih Majka Božja ima sve 
ono mnoštvo darova vanrednih povlastica, koje je uzvisuju 
nad sva stvorenja, čineći je tako vrijednom našeg štovanja. 

i Marijino božansko materinstvo 

Govoreći o tajni utjelovljenja, ako se sjećate, rekli smo, da 
su u Sinu Božjemu, koji je čovjekom postao, dvije potpuno 
različite i međusobno odvojene naravi, sjedinjene samo u 
jednoj osobi, tj. božanska i ČovjeČanska; božanska, po kojoj 
je Bog kao Otac, a ČovjeČanska po kojoj je čovjek kao mi. 

Priznavši ovu temeljnu istinu naše vjere, i priznavši, da 
je Riječ uzela svoje tijelo ne iz ništa, ni od drugoga, kako 
veli sv. Beda Časni, nego iz materina tijela, proizlazi, da 
je Presveta Marija začela u vremenu pravoga čovjeka, 
jedinorođenog Sina Božjega, kojega je Otac rodio, pravoga 
Boga, prije svih vjekova, te je prema tome Marija uistinu 
Majka Božja (Tumačenje 5. g. sv. Luke). 

Takvom ju je proglasio arkanđeo Gabrijel, kad joj se, 
navješćujući veliku tajnu, obratio riječima: «Osjenit će te 
sila Svevišnjega, zato će i Sveto, koje ćeš ti roditi, biti 
Sin Božji» (Lk 1, 35). Kao takvu pozdravila ju je njena 
rođakinja Elizabeta, kada je, vidjevši je daje došla u njenu 
kuću u posjetu, u zanosu izrekla: «Otkuda meni ovo, da 
dođe k meni mati Gospodina moga?» (Lk 1,43). Takvom ju 
je priznavala i neprekidno pozdravljala Crkva upravljajući 
joj onaj slatki zaziv: Sveta Marijo, Majko Božja! 

I. Ali tko bi mogao shvatiti svu uzvišenost ovog 
dostojanstva i sve čari, koje su sažete u ovom visokom 
naslovu: «Majka Božja»? Bila bi potrebna duga rasprava 
da ih se protumači, duga pjesma da ih se opjeva! 

Marija je Majka Božja! To znači, da je jedno stvorenje 
postalo Majkom Stvoritelja; nejako je djevojče rodilo 
Neizmjernoga, Svemogućega, Vječnoga; bijedna je 
Adamova kći uzdignuta na dostojanstvo najsavršenije slike 
božanskog Oca, divne zaručnice Duha Svetoga, rođakinje 
Presvetoga Trojstva! 

Marija je Majka Božja! To znači daje Ona ovdje na zemlji 
rodila upravo onoga Sina, koga je Bog iz svoje vlastite 
naravi rodio u Nebu, a rodio Ga je jednostavnim fiat svoje 
volje, bez ikakva ljudskog sudjelovanja, te je na taj način 
postala po milosti dionica same plodnosti, same djelatne 
snage Božje. 

Marija je Majka Božja! To znači, daje Ona u svom krilu 
nosila Očeva Jedinorođenca, Riječ, po kojoj je sve stvoreno, 
i držala Ga u svojim rukama, hranila Ga svojim bićem, a 
On ju je zazivao, pozdravljao, poštivao kao svoju majku ... 
Divna li čuda! Kliče sv. Bemardo: «Što se Bog pokorava 
ženi, to je besprimjerno poniženje, a što žena zapovijeda 
Bogu, neusporediva je uzvišenost!» (Homil l. De Laudib. 
Vir. M.). 

Marija je Majka Božja! Znači, da je Ona bila živi hram 
Duha Svetoga, prijestolje, koje je on zauzimao i još uvijek 
zauzima te ga ne prestaje obasjavati sjajem svojih zraka 
prepunih čistoće, mira, svetosti. 

Marija je Majka Božja! ... 

Što su onda svi pa i najčasniji naslovi, sva, pa i najviša 
dostojanstva, sve, pa i najveće slave svih velikana svijeta, 
svih kraljeva i kraljica ove zemlje, prema ovom naslovu, 
ovoj slavi Marijinoj? Jesu ništa ili mali više od ništa! Čak 
naslovi, kojima su počašćeni najveći anđeli i arkanđeli Raja 
radi službe, koju vrše u Nebu na čast Bogu ili ovdje na 
zemlji u korist ljudi, iščezavaju pred naslovom, kojim je 
počašćena Marija. Ukratko, iznad naslova, dostojanstva, i 
slave Marije, Majke Božje, samo je još jedan naslov, jedno 
dostojanstvo, samo jedna slava: Slava Božja! 

2. Osim toga imajte na umu, da je dostojanstvo Majke 
Božje obogatilo Djevicu najizabranij im darovima, naročitim 
povlasticama te ju je tako uzvisilo nad sve stvorove i u redu 
milosti. 

Mjera milosti i darova, koje Bog podjeljuje nekom 
stvorenju, veli sv. Toma, uvijek je razmjerna dostojanstvu, 
na koje je stvorenje podignuto. Drugim riječima: Svaki put, 
kad Bog podiže neku osobu na neko više stanje, podjeljuje 
joj sve one darove, koji pripadaju takvu stanju. Ako je Marija 
bila izabrana Majkom Božjom, bilo je nadasve prikladno, 
da more milosti priopćeno čovječanstvu Kristovu, jer 
je hipostatski sjedinjeno s božanstvom, bude također 
u dostojnom razmjeru priopćeno i Njoj. I budući da je, 
zaključuje ovaj Svetac, božansko materinstvo dostojanstvo, 
koje graniči s beskonačnim, Ona je morala primiti milost 
tako veliku, da se gotovo približi beskonačnom (p. III, q. 
27, a.4). 

Odatle je upravo povlastica Njezina bezgrješnog začeća, 
tj. potpuno izuzimanje od istočnog grijeha radi unaprijed 
primijenjenih zasluga otkupljenja, jer nije bilo prikladno, 
da se Sin Božji rodi od stvora, koji bi ma i samo za čas bio 
u neprijateljstvu s Bogom i zaražen grijehom. 

Odatle punina svetosti, koja je iz Marije učinila 
najsavršenije stvorenje, remek - djelo ruke Božje nakon 
Isusa Krista, posebni predmet božanske dopadnosti, izabranu 
posudu svake krijeposti i svakog savršenstva, beskonačno 
uzvišenu nad anđele i sve svete, jer nije dolikovalo, da Ona, 
koja je trebala u svoje krilo primiti Riječ Božju, svetost 
po svojoj biti, bude svedena na opću razinu i da u sebi ne 
utjelovi najuzvišeniji ideal krijeposti, čistoće, svetosti. 

Odatle neizmjerni skup duhovnih bogatstava, koje je 
Marija zadobila u svakom trenutku svog zemaljskog života, 
što je za Nju bio neprekinuti lanac uzvišenih zasluga. 
Budući je primila toliko izljev posvetne milosti, ova je 
posvećivala Njena djela i učinila ih neizmjerno zaslužnima 
i Bogu dragima. 

Odatle također, ako i ne izuzimanje od smrti, a ono 
povlastica neraspadljivosti Njena bezgrješnog tijela nakon 
smrti. Nije naime bilo pravo, da Ona, koja je izmakla 
grijehu, bude podvrgnuta kazni; da Ona, koja je bila dionica 
nevinosti novoga Adama Isusa Krista, ne može biti također 
po milosti dionica Njegove besmrtnosti. 

Odatle konačno povlastica Njezina slavnog uznesenja na 
Nebo i one veličanstvene slave, koja joj tamo gore resi čelo 
i uzvisuje ju na Kraljicu svih blaženika, postavljajući je na 

prijestolje uzvišenije od svih, a najbliže prijestolju Njezina 
Sina. Ako ju je naime najviša služba, koju je Majka Božja 
vršila ovdje na zemlji, učinila tako blizom božanstvu, te je 
postala, kako vele sv. oci, u izvjesnom smislu nadopuna 
uzvišenog Trojstva, nema sumnje, da nije Ona gore u Nebu 
prva obasjana sjajem slave. (1) 

(l)Uznescnje Majke Božje na Nebo tijelom i dušom proglasio 
je vjerskom istinom vrhovni svećenik Pijo XII. 1. studenog svete 
godine 1950. Pred najvećim hramom kršćanstva u okviru u 
prošlim vremenima nikada viđene veličine, u prisutnosti Svetoga 
Zbora, izvanrednog broja nadbiskupa i biskupa iz svih krajeva 
svijete te silnoga mnoštva hodočasnika, koji su došli u Rim, 
da prisustvuju velikom događaju, Kristov je Namjesnik, kao 
nepogrješivi naučitelj čitave Crkve, proglasio, da je Uznesenje 
Djevice Marije na Nebo dušom i tijelom od Boga objavljena 
istina, pa je stoga imaju svi vjernici čvrsto i nepokolebljivo 
vjerovati, inače otpadaju od vjere i otkinuti su od božanskog 
stabla Katoličke Crkve. 

Netko bi mogao pitati: Zašto je Crkva tako kasno proglasila 
ovu vjersku istinu? Nije li time stvorila novu dogmu? Da li ju je 
mogla stvoriti, ako prije nije postojala? Odgovaramo: Kad Crkva 
svečano proglašava neku vjersku istinu, ne stvara novu dogmu, 
nego priznaje i svojim vrhovnim ugledom, koji je u tom slučaju 
nepogrješiv, proglašava, da je istina objavljena nauka, koju već 
općenito drži čitava Crkva, jednako kao što neki zemaljski sud, 
kada izriče presudu, da neko pravo pripada izvjesnom čovjeku, 
ne stvara mu pravo, nego ga svojim ugledom priznaje protiv 
onih, koji ga hoće pobijati. 

Uznesenja je pak Majke Božje bilo predmetom vjere u 
kršćanskim vjekovima. Oci i crkveni naučitelji uvijek su o tom 

24 



govorili, a vjerni kršćani podizali crkve i slavili blagdan njemu 
u čast. 

Uostalom, uznesenje Marijino jest logički zaglavak velike 
povlastice bezgrješnog začeća. Od časa, kada je Marija bila 
Božjim čudom očuvana od istočnoga grijeha, logički slijedi, da 
je imala biti izuzeta i od posljedica spomenutih grijeha, a to su 
smrtne boli i raspadanje u grobu. 

A ako je Crkva čekala do ovoga doba s proglašenjem te dogme, 
to je zato, stoje ona u svojoj dubokoj razboritosti, koja se znade 
uvijek prilagoditi potrebama vjernika, smatrala to potrebnim 
pred novim prilikama i novim potrebama vremena. 

II. Manjino savršeno djevičanstvo 

No, ako je tolika veličina Marijina radi toga, što je bila 
Majka Božja, ta nam se veličina pokazuje još velebnija i 
divnija, što je Ona bila ujedno majka i djevica: majus, veli 
sv. Bemardo, quia virgo et mater. 

I uistinu, božansko materinstvo, bez obzira na 
djevičanstvo, bilo bi doduše kod Marije uzvišena veličina 
i nešto izvanredno, ali ne toliko čudnovato. Djevičanstvo, 
bez obzira na materinstvo, bilo bi ipak nešto veliko, ali dosta 
općenito. Naprotiv je izvanrednost uistinu nova i neobična, 
najveće od čudesa u tome, što je Marija istovremeno bila 
i majka i djevica, što je naime začela i dala na svjetlo 
Sina Božjega, a pri tom je Njezino djevičanstvo ostalo 
netaknuto. 

Savršeno je djevičanstvo Marijino od Boga objavljena 
istina, predložena od Crkve, a mi je moramo vjerovati kao 
sve ostale istine Vjerovanja: Isus Krist je bio začet po 

Duhu Svetom, rođen od Marije Djevice. Marija, kao stoje 
čudnovato začela Isusa, tako Ga je čudnovato iznijela na 
svjetlo. 

Ona je bila uvijek djevica, prije poroda, u porodu i nakon 
poroda. 

1. Marija je bila djevica prije poroda. 

To je prorekao Izaija: Evo Djevica će začeti (gl. 7); a 
riječima prorokovim odgovara stvarnost. 

Doista, anđeo Gospodnji, veli Evanđelje, poslan je 
«djevici» (Lk gl. 1.). I kada Božji vjesnik nudi Mariji 
božansko materinstvo, Ona odmah oklijeva i ne prima ga, 
dok nije posve sigurna, da njezin začetak ne će povrijediti 
Njeno djevičanstvo. 

A trebalo je biti tako, veli sv. Toma, jer je dolikovalo, da 
Marijin začetak ne pomrači vlastitosti Riječi, koja je, jer 
je rođena neokaljano u vječnosti, trebala u vremenu biti 
isto tako začeta neokaljano. Krilo Božje i prečisto Marijino 
krilo trebala su biti slična i biti u istoj slavi, a to je slava 
plodnog djevičanstva. 

2. Marija je bila djevica u porodu 

Kao što iz krila zore izlazi sjajno sunce, kao što zraka 
probija kristal, a da ga ne povrijedi, kao što tihana zvijezda 
odaje svoju svjetlost i ruža svoj miris sačuvavši pri tom 
svoju cjelovitost, tako je iz Marijina krila izašao Spasitelj, a 
da nije povrijedio niti dirnuo Njeno djevičanstvo. 

Marija, čista i bez ljage prije začeća, ostala je i kao Majka 
čista i nepovrijeđena. 

Čudo, što je sačuvalo Njeno djevičanstvo u času 
utjelovljenja, ne bi imalo svrhe, kad bi moralo prestati u 
času porođaja. 

3. Marija je također bila djevica i nakon Spasiteljeva 
rođenja, te ja kao takva i ostala do smrti. 

Neki su mislili, da je dogma o vječnom djevičanstvu 
u protuslovlju s Evanđeljem, u kojem se Isus naziva 
prvorođencem Marijinim (Mt 1, 25). No to nije nikakvo 
protuslovlje. Riječ prvorođenac označuje onoga, koji je 
prvi rođen, koji može biti prvi i jedini, kao što je uistinu 
Isus Krist i bio. 

Ta kako bi se moglo vjerovati, da bi se Marija, koja 
se pokazala tako zabrinuta za svoje djevičanstvo kod 
otklanjanja slave božanskog materinstva, nakon tako velika 
i nečuvena čuda njega svojevoljno odrekla? Ne. Marija je 
uvijek bila djevica. To osim naučavanja Crkve, potvrđuje od 
apostolskih vremena sva kršćanska predaja, koja je uvijek 
u Njoj priznavala i pozdravljala neoskrvnjenu, vanrednu 
djevicu, čak Kraljicu djevica. 

I pred ovim tako velikim čudom, kome svijet nije 
vidio niti će ikada vidjeti ravna, tj. pred čudom uzvišenja 
djevičanstva, koje dolazi do uzvišena stupnja svoga 
savršenstva upravo zato, jer je sjedinjeno s materinstvom; 
velim, pred ovim dvjema izvanrednim činjenicama, koje 
se ovdje ne isključuju, nego se u Mariji spajaju tako, da 
jedna uljepšava i nadopunjuje drugu, tko da ne upozna u 
Djevici «čudo uistinu novo i čudnovato stvoreno od Boga 

na 7.cmlji», prema riječima proroka (Jer. 31, 22), najljepše i 
najsavršenije stvorenje, što je izašlo iz ruke Božje, remek - 
djelo vječnog Tvorca iza Isusa Krista? ... 

Evo razloga, radi kojih je Crkva uvijek priznavala pravo 
Djevici, daje vjernici imaju najsmjernije poštovati i častiti, 
ne doduše onim načinom klanjanja, koji pripada samo 
Bogu, već načinom poštovanja i ljubavi, koju Ona kao 
Majka Božja i Majka - Djevica prije svih ostalih svetaca 
zaslužuje. Evo razloga, radi kojih je čovječanstvo uvijek 
osjećalo naročitu naklonost prema pobožnosti Djevici te 
ju je smatralo najmilijom pobožnošću, pravim izljevom 
najčišćih osjećaja ljubavi, zahvalnosti, djetinje odanosti. 
Evo razloga, radi kojih je ova pobožnost uvijek imala toliki 
dio u srcu naroda i rođena s kršćanstvom, čudnovato se 
rasprostranila i napunila svijet. 

Ovdje bi trebalo, kad bih imao vremena i potrebnog 
nadahnuća, da vam protumačim još beskrajne dokaze vjere 
i ljubavi, koji su se u svako doba uzdizali Majci Božjoj 
sa svakoga kraja zemlje, pa da čujete nježne hvalospjeve 
djetinjeg poštovanja i žarkog zanosa, koji su se od vijeka do 
vijeka, od istoka do zapada uzdizali ovoj povlaštenoj ženi, 
kojoj pjesnik pjeva: 

Djevo Majko, kćerko Sinka svoga, 
nad svim skromna, nad svim uzorita, 
slavni cilju savjeta vječnoga. 

(Dante, Raj 33, 1 - 3) 



Ali prekidam i prelazim na zaključak. 

Zaključak 

Što moramo misliti i odlučiti pred tolikom Djevičinom 
veličinom? 

Moramo i mi otvoriti srce najnježnijom pobožnosti i 
pouzdanja prema Majci Božjoj. 

Da, štujmo i mi Djevicu radi visoke časti, na koju je bila 
uzdignuta i radi moći, koju Ona ima na Nebu. Štujmo je 
naročitim načinom smjernosti i ljubavi, svjesni, da počast 
Njoj iskazana ide izravno Isusu Kristu, koji ju je ljubio 
božanskom ljubavlju i htio, da bude tako velika na zemlji 
i Nebu. 

Imajmo zatim u Nju veliko pouzdanje, sjećajući se, daje 
Ona kao Majka Božja, ujedno i naša Majka ... 

Tko ne osjeća, kako mu srce kuca od nježnosti, od duboka 
ganuća, kad samo čuje ime Majke? I tko ne ćuti sve radosti 
najprisnije odanosti, kad govori sa svojom Majkom i kad u 
Nju, u Njeno srce, koje uvijek ljubi, bez ikakvih tajni polaže 
svoje patnje, svoje bojazni, svoje nade? 

Doista. Marija je naša nebeska Majka! Takvom ju 
je ostavio Isus Krist umirući na Kalvariji, kada joj je, 
predavajući je Ivanu, koji je u taj veliki čas zastupao čitavo 
čovječanstvo, rekao: «Evo ti majke!». Kao takva se Marija 
uvijek pokazivala sipajući na bijedno ljudstvo u svako 
vrijeme preobilje milosti te je zahvalnošću svoje djece 
zaslužila naziv Majka milosti, Majka milosrđa. 

Zar da onda ne otvorimo dušu svoju najživljem pouzdanju 
i u Nju i u Njezinu nebesku zaštitu? 

O, bili mi nezahvalnici, bili grješnici, nemojmo nikada 
sumnjati u Njenu ljubav, Njenu zaštitu! Nije li Ona napose 
Majka, utočište siromašnih grješnika? A s druge strane, tko 
ne zna, da Majka ljubi uvijek bez granice, ljubi pod svaku 
cijenu, ljubi iznad svake žrtve, iznad svakog mučeništva? O 
kako bih vam volio u dušu utisnuti živu sliku ljubavi, koju 
prema nama nosi naša nebeska Majka! 

Stara njemačka legenda pripovijeda, kako je neki 
nezahvalni sin ubio svoju majku. Pošto je njezino tijelo 
isjekao na sitne komadiće, sačuvao je srce. Posvuda ga je 
nosio sa sobom i trčao očajan u tamnu i divlju šumu. U 
luđakom bijegu kroz šikarje ubojica je zapeo i nespretno 
pao. Tada mu je srce majke nježno šapnulo: Sine moj, je si 
li se udario? ... 

Pripovijest. Ali nije li istina, da je majčino srce tako 
učinilo? 

Evo, kako nas Marija ljubi! Evo, zašto se moramo u Nju 
pouzdati! 


Slike i primjeri 


Prva Majka Božja 

Istina je, da Marija nije dala i nije mogla dati Sinu Božjemu 
božansku narav, nego samo čovječansku. Ali jer je u Isusu 
Kristu samo jedna, i to božanska osoba, treba reći: Marija 
je Majka Božja, jer je rodila Sina Božjega u ljudskoj naravi, 

kao što Ga je Otac rodio u božanskoj. I obične majke nc 
daju svojoj djeci najplemenitiju narav, dušu, nego samo 
manje plemenitu, tijelo, pa ipak se nazivaju i jesu prave 
majke (Sv. Ćiril Aleksandrijski). 

Majka Djevica 

Kao što je Bog Evu načinio od Adama bez pomoći ikakve 
druge osobe, tako je Isus Krist rođen samo od Marije 
Djevice. Kao što je zatim Adam, bez obzira što je od njega 
načinjena Eva, ostao netaknut, tako je Marija bez obzira 
na svoje božansko materinstvo ostala djevica (Sv. Ivan 
Zlatousti). 

Štap je Aronov procvao, iako nije bio zasađen u zemlju; 
nije imao korijenja niti sjemena. Zašto, dakle, da ne bi 
mogla djevica postati majkom Sina Božjega mimo prirodnih 
zakona? (Sv. Augustin) 

Zraka svjetlosti probija kristal, prolazi kroz nj, ali ga 
nipošto ne lomi i ostavlja ga potpuno netaknuta. Jednako 
Bog nije u Mariji dirnuo Njezino djevičanstvo time što se u 
Njoj utjelovio i od Nje rodio, (isti) 

Bezgrješna 

Bezgiješno začeće Marijino bilo je prvi i najuzvišeniji 
plod Isusova otkupljenja. Na dva se načina netko može 
spasiti: ili da ga se izvadi iz ponora, u koji je pao, te mu se 
iscijele rane, ili da ga se zadrži u času, kada tamo pada. Tko 
ne vidi, daje ovaj drugi način spašavanja vrsniji, temeljitiji, 
korisniji? Na taj je način radio upravo Isus s obzirom na 
Mariju ... (De Stefanis). 



Zaustavljena vatrena bujica 

Zamislite zapaljenu goru, vulkan, koji riga strahoviti 
plamen i crne stupove dima. Usijana se lava valja posvuda 
naokolo, te razara polja, uništava vinograde, ruši kuće, guši 
blago. Rozorni požar posvuda navaljuje i ostavlja iza sebe 
samo strahotu i pustoš. 

Ali ova rušilačka bujica, rušeći se sve niže, nenadano 
se zaustavlja kod ograde dražesnog perivoja, iako se ovaj 
prostire pred njom kao i sve ostalo. Vatrena se bujica 
zaustavlja i uklanja ukraj tako, da u povlaštenom prostoru 
nije učinila nikakve štete: cvijeće, voće ističe se kao još 
ljepše i čarobnije u spaljenu i uništenu zemljištu okolice. 

Tako se bujica istočnoga grijeha zaustavila, kad je stigla 
do Marije. Stoga je arkanđeo Gabrijel i pozdravio Mariju 
kao «milosti puna». Rođakinja Elizabeta joj je mogla reći: 
«Blagoslovljena među ženama». Marija je pak mogla 
zapjevati u Magnificat: «Raduje se duša moja u Bogu, spasu 
mojemu, jer mi Svevišnji učini velike stvari» (Vigna, nav. 
dj.j. 

Ja sam bezgrješno začeće 

Svečana potvrda velike povlastice bezgrješnog začeća, 
koje je Bog udijelio Djevici radi Njena dostojanstva Majke 
Božje, došla nam je iz usta same Djevice u Lourdesu, zemlji 
živoga čuda, četiri godine pošto ga je Crkva proglasila 
vjerskom istinom. 

Bilo je to oko podne 11. veljače 1858. Siromašna 
djevojčica od 14 godina, Bemardica Soubirous, sa svoje 

dvije drugarice obilazila je u blizini masabjelske pećine i 
tražila drva za ogrjev. Daigarice su prešle preko malenog 
potoka, a ona je upravo htjela za njima, kad li začu jaku 
grmljavinu kao znak skorog nevremena. Pobožna djevojčica 
sva u čudu zaokruži pogledom sve naokolo, ali ne primijeti 
ništa. Ponovno se sagne, da skine obuću i uđe u vodu, kad 
jc potrese nov udarac, sličan prvom. Još više preneražena 
Bemardica se uspravi i njen se pogled zaustavi na susjednoj 
pećini. Grm divlje ruže, koji je zastirao dno pećine dugim 
lisnatim granama, lagano se njihao od vjetra. Najednom se 
spilja zasvijetli nebeskim sjajem i usred svjetla se pojavi 
mlada žena. Ljepota i ljupkost mladenačke dobi, čak svih 
razdoblja života, ljeskala se na njezinom dražesnom licu, 
koje je bilo odbljesak vječne mladosti Božje. Njeno je odijelo 
bilo bijelo kao neokaljani gorski snijeg, a plavo bijeli pojas 
razdijeljen u dvije vrpce, silazio je do kraja bijele haljine. 
Bijeli se veo, pokrivajući u svojoj širini ramena i gornji dio 
mišica, pružao do nogu, koje su dodirivale pećinu i sasvim 
lagano granje divlje ruže. Nad jednom i drugom nogom, 
koje su bile djevičanski bose, evala je po jedna ruža zlatne 
boje. Prstima je prebirala bijelo zrnje krunice, a usne su joj 
bile nepomične, kao pripravne da sakupe jeku anđeoskog 
pozdrava, koji se k njoj dizao sa svake točke svemira. Pošto 
ju je ponizna djevojčica nakon više ukazanja upitala, tko 
je i kako joj je ime, odgovorila je: «Ja sam Bezgrješno 
Začeće». 

A izvor, što je samo na jednu Njenu riječ izbio podno 
spilje, sjajna tamo podignuta bazilika pobožnošću vjernika, 

milijuni hodočasnika, koji hite k ovoj spilji, bezbrojni 
bolesnici, koji svaki dan ozdravljaju na dodir s čudesnom 
lurdskom vodom, jesu sjajan dokaz istinitosti riječi Presvete 
Marije, jesu neprestana jeka glasa namjesnika Isusa Krista: 
Marija je bila bezgrješna od prvog časa svoga začeća 
(Dianda, 11 Catechismo mgg. I. sv.). 

Vječno djevičanstvo Marijino i sv. Jeronim 
Među krivovjernicima i nevjernicima, koji su poricali 
vječno djevičanstvo Marijino te držali, da je Isus imao 
braće, što je s bezbroj dokaza dokazano kao neispravno, bio 
je na izmaku četvrtoga vijeka u Rimu neki Elvidije. Dirnut 
u srce ovom pogrdom na Majku Božju, sveti Jeronim je 
navalio na krivovjerca tako snažnom rječitošću, daje ovaj 
izgubio odvažnost i riječ. 

Tom je zgodom sveti naučitelj dozvao u pamet ovaj 
događaj. 

Neki nesretnik, ne znajući, kako da mu ime uđe u povijest, 
odlučio je zapaliti poznati Dianin hram u Efezu. Budući da 
ga nitko nije vidio, otrčao je na trg s velikom bakljom u 
ruci i vikao: Ja sam ga zapalio! Ja sam ga zapalio! Uhvaćen 
i ispitan odgovori, da je odlučio svoje ime proslaviti 
zločinom, kad ga nije mogao proslaviti vrlinom. Tada su 
Efežani izdali zakon, kojim je bilo naređeno, da se nikada 
ne smije izgovoriti ono ime. I imali su pravo. 

Sv. Jeronim dodaje: «I ti si, Elvidije, još opakiji od ovoga. 
Ono, što si oskrvnuo, hram je Božji; što si obeščastio, 
svetište je Duha Svetoga!)) (De perp. Virginitatis B. M.). 

Mislim, daje ovime veliki naučitelj rekao posljednju riječ 
o ovom pitanju. Za razum, koji ima shvaćanje za božansko; 
za srce, koje za to ima osjećaje, ovom dokazivanju ne će 
nikada trebati ništa dodati. Isus je stvarno i uistinu Bog; 
Marija je stvarno i uistinu Majka Božja; dakle, Isus je 
Njezin jedini Sin, dakle, Marija nije za sina imala običnog 
Adamova sina! (Leroy, Gesu Christo, sv. 1. lekcija V.). 

SKROVITI ISUSOV ŽIVOT 

Vjerovanje apostolsko nakon trećeg članka, koji nam 
govori o visokim tajnama utjelovljenja i rođenja Spasiteljeva, 
prelazi na četvrti i predlaže nam promatranje muke i smili 
Isusa Krista, a potpuno prešućuje trideset godina života, 
koje je On proveo na zemlji. 

Mi bismo međutim u ovim poukama ostavili ne malu 
prazninu, kad ne bismo malo svratili pažnju na cjelokupni 
odsjek vremena od Isusova rođenja do Njegove smrti. 
Time bismo se lišili ispravnog poznavanja Isusa Krista, a 
istovremeno velikih moralnih pouka, kojima obiluje N jegov 
život. 

Pa stoga prije nego prijeđemo na četvrti članak, zaustavit 
ćemo se, da barem dodirnemo glavne točke Spasiteljeva 
života te na njima izvedemo praktična razmišljanja, koja će 
biti vrlo korisna za našu dušu. 

Život Isusa Krista se na zemlji može podijeliti u dva 
razdoblja: skroviti i javni. Prvi obuhvaća Njegovih prvih 
trideset godina, a drugi Njegov apostolat, koji je On vršio 

među ljudima posljednje tri godine. O trima godinama 
javnoga života Evanđelja nam govori opširno te iznose 
gotove pojedinosti događaja. Naprotiv o trideset godina 
skrovitog života donose vrlo malo prizora, ali takvih, koji 
su i više nego dovoljni, da nam potpuno otkriju čitav lik 
Nazarenca, koji se u samoći, radu i sabranosti spremao za 
svoju uzvišenu zadaću. 

Danas ćemo govoriti o trideset godina skrovitog života 
Kristova, a u slijedećoj pouci o trima godinama Njegova 
javnog života. 

Ukratko ćemo izložiti događaje, koje nam pripovijeda 
Evanđelje, a zatim ćemo iz njih izvesti korisne pouke. 

I. Događaji 

O djetinjstvu i mladenačkoj dobi Isusovoj Evanđelje 
nas obavještava s nekoliko vrlo jednostavnih zgoda: 
Obrezivanje, prikazanje u hramu, bijeg u Egipat, povratak 
i boravak u Nazaretu, putovanje u Jeruzalem u dobi od 
dvanaest godina. Ali kakva milina, kakav nebeski miomiris 
krijeposti i svetosti proističe iz ovih prvih događaja 
Otkupiteljeva života! Ti su događaji kao znakovi onoga 
velikog spasiteljskog djela, koje je kasnije u svijetu trebao 
izvršiti, a radi kojega je jedino sašao na zemlju. 

Spomenimo ih ukratko. 

1. Navršivši osam dana, božansko je Dijete bilo obrezano 
te dobilo ime Isus, kako Ga je anđeo bio nazvao još prije 
nego je u Marijinu krilu bilo začeto. 

Obrezanje bijaše obred, koji je čovjeka ponižavao, bijaše 
bolan obred, koji je Bog naložio Abrahamu. Po tom je 
obredu židovski dječak postajao članom izabranog naroda i 
baštinikom obećanja, što ih je Bog dao patrijarsima. 

Isus, Sin Božji, nije se sigurno trebao podvrgnuti ovom 
obredu. Ipak mu se htio pokoriti i tako proliti prve kapi 
svoje krvi, da božanskoj pravdi dade prvu zadovoljštinu 
za grijehe ljudi i tako započne veliku krvnu žrtvu, koja je 
imala biti cijena ljudskog otkupljenja. 

2. Nakon četrdeset dana odnijeli su Ga u jeruzalemski 
hram, da Ga ondje prikažu Bogu. 

Kod Židova je bio zakon, da svaka žena, koja je rodila 
muško dijete, dođe nakon četrdeset dana u hram te izvrši 
obred očišćenja, prikaže Bogu svoga sina, otkupivši ga uz 
cijenu od pet srebrnih sikala. Presveta Marija kao najčišća 
i najsvetija od stvorova, kao što i Isus, ne bi nikako bila 
podvrgnuta ovom zakonu. No i Isus i Marija htjeli su zakon 
ispuniti, ne samo da dadu primjer duboke poniznosti i 
savršena podlaganja zakonima, nego i da nas pouče, kako 
se već od najranije dobi moramo posvetiti Bogu, koji je naš 
Stvoritelj i Gospodar. 

Tada su Marija i Josip sreli u hramu starca Šimuna 
i proročicu Anu, koji su odmah u Dječaku upoznali 
očekivanog Mesiju te su prorekli boli Njegove Majke. 

3. Vrativši se zatim Sveta Obitelj u Betlehem, zbije se 
još jedan veliki događaj nakon nekog vremena: stigli su 
mudraci s istoka, da se poklone novorođenom Spasitelju. 

a) Mudraci su bili obrazovani ljudi, koji su stanovali u 
Perziji ili prema drugima u Kaldeji, a posvetili se znanosti, 
napose astronomiji. Nije sigurno, da su bili kraljevi, makar 
je već ušlo u običaj da ih se naziva kraljevima mudracima. 
Vjerojatno su bili mali kraljevi ili poglavice plemena. 
Sigurno su bili znameniti i vrlo bogati ljudi, kako to odaju 
bogati darovi, koje su položili do nogu Božanskog Djeteta. 

Dok su ovi mudraci promatrali tok zvijezda, opazili su 
u blizini zemlje svijetli meteor ili zvijezdu, radi čega su se 
vrlo začudili. Ne znajući nikako protumačiti ovaj izvanredni 
događaj, sjetili su se čuvena proročanstva Balaamova, koje 
je naviještalo, kako će se kod rođenja novog židovskog 
kralja pojaviti na nebu zvijezda neobičnog sjaja (Num. 24, 
17). Uvjereni, da to mora biti ta prorečena zvijezda, stvoriše 
odmah odluku, da potraže velikog Mesiju, koga je tada već 
sav svijet očekivao, te bez daljnjega pođoše na put, a na 
čudnovati ih je način stalno pratila spomenuta zvijezda. 

Nakon nekoliko dana putovanja stigli su u glavni židovski 
grad Jeruzalem. Odmah su pošti u kraljevski dvor, da kralja 
Heroda pitaju, gdje bi se imao roditi novi židovski kralj. 
Herod, čuvši o novom židovskom kralju, silno se smeo bojeći 
se takmaca, koji bi mu mogao oteti prijestolje. Odmah je 
sazvao dvor te učiteljima zakona naredio, neka pregledaju 
proroke i pronađu, gdje bi se imao roditi očekivani Mesija. 
Učitelj i i svećenici odgovoriše mu odmah sa Svetim pismom 
u ruci, da se Mesija ima roditi u Betlehemu. Tada Herod, 
licemjerno sakrivajući bezumnu odluku, koja mu se u srcu 
rodila, uputi mudrace u Betlehem, govoreći im: «Pođite, 

potražite dječaka, a na povratku dođite me obavijestite o 
tom, jer hoću da Mu se i ja poklonim!» 

Licemjer! Prije nego je i pošao da Mu se pokloni, već je 
odlučio u svom srcu da Ga ubije. 

Mudraci su otputovali i čudesna zvijezda, koja je nestala, 
čim su ušli u Jeruzalem, opet sc pojavila njihovu pogledu 
te im je bila radost i vodič do Davidova zavičaja. Tamo 
se zaustavila nad jednom vrlo skromnom kućom (Kad su 
mudraci došli u Betlehem, Evanđelje veli, da su Novorođenče 
našli u kući: «Ušavši u kuću». Čini se, da je odmah nakon 
rođenja Isus Krista sv. Obitelj našla utočište u nekoj kući, 
koja je s obzirom na njihove bijedno stanje sigurno morala 
biti siromašna.) Mudraci spoznaše, da je to Mesijina kuća. 
Uđoše smjerni i ganuti i nađoše dječaka, koga je milovala 
mlada žena, a sve je odavalo bijedu, siromaštvo. Prignuli su 
koljena i klanjali Mu se spuštena čela: padoše na koljena te 
Mu se pokloniše. Izvadivši zatim darove, koje su donijeli 
sa sobom, predadoše mu zlato, tamjan i mirtu. Zlatom su 
Ga priznali kraljem, tamjanom pravim Bogom, a mirtom 
pravim čovjekom. 

Kad su to sve izvršili već su se kretali prema Jeruzalemu, 
kad li im se ukaza anđeo te ih opomene, neka se drugim 
putem vrate u svoju zemlju (Mt gl. 2). 

Koliko li su vjere pokazali mudraci ovom prilikom! Kako 
nas ponizuje i postiđuje njihovo vladanje! ... 

b) Međutim Herod, koji ih je tjeskobno očekivao, vidjevši 
da se nikako ne vraćaju, a u strahu, da mu ne bi takmac 
izmakao, odmah odluči i odredi, da se imaju u Betlehemu i 

okolici pogubiti svi dječaci od dvije godine na niže. Ova je 
zapovijed bila odmah izvršena na okrutan način. 

(Da dobro shvatimo ovo nedjelo, kome u povijesti nema ravna, 
valja znati, tko je bio Herod. 

«Nakaza okrutnosti, pred kojom je Ncron bio blag čovjek», 
piše sam Voltairc. Dovoljno je spomenuti, da su za njegova 
kraljcvanja bili neprestani pokolji. Iz ispraznog straha, da protiv 
njega ne skuju urotu i ne otmu mu krunu, dao je ubiti glavne 
članove svoje obitelji: dva strica, tasta i punicu, zaručnicu, dva 
sina. Kad je na smrt bolestan ležao u Jerihonu, pet dana prije smrti 
već sav crven od crva, dao je ubiti i trećeg sina. Čak vidjevši, da 
mu se približava smrt i znajući, da će njegova smrt biti predmet 
radosti Hebrejima, kojima je postao mrzak radi svojih okrutnosti, 
dao je u Jerihonu sakupiti najodličnijc ličnosti Judeje te naredio, 
čim izdahne, da svi budu poubijani, kako bi njegova smrt postala 
sveopća žalost u njegovu kraljevstvu. Ta naredba međutim nije 
bila izvršena, ali pokazuje okrutnost ovoga krvavog tiranina.) 

Tako se on misli riješiti odvratnog Mesije. Ali je zemaljski 
kralj pravio račun bez nebeskog Vladara! 

Tek što su mudraci otputovali, posla Bog Josipu u snu 
anđela, koji mu reče: «Ustani, uzmi Dječaka i Majku, bježi 
u Egipat i ostani ondje, dok ti ne kažem, jer Herod traži 
Dječaka, da Ga pogubi». 

Josip odmah bez oklijevanja usta, uze Dječaka i Majku i 
pođe u Egipat, gdje je ostao do Herodove smrti. 

Divan primjer poslušnosti i pokoravanja Božjim 
odredbama! 

Evanđelje nam ništa ne kazuje o putovanju sv. Obitelji u 
Egipat, koje je sigurno moralo biti vrlo mučno i tegotno. 
Također nam ništa ne govori o trajanju ovoga izgnanstva. 

Nadodaje samo, da se nakon Herodove smrti anđeo ponovo 
ukazao Josipu i naložio mu, da se ima vratiti u izraelsku 
zemlju. A Josip, uvijek pripravan, pošao je sa svojom 
obitelji prema Judeji. Kad je stigao na granicu, doznao je, 
da je Arhelaj, dostojan sin Herodov, uzeo vlast u ruke. Zato 
se pobojao ići u taj kraj pa je napustio Judeju i pošao u 
Nazaret, gdje je u čednoj kućici, koja je bila svjedokom 
najveće tajne, udario svoje boravište (Mt ondje). 

4. Nakon svih ovih događaja u Evanđelju je o skrovitom 
životu Isusovu dubok i potpun tajac, koji je prekinut samo 
događajem o nestanku Isusovu i Njegovu raspravljanju u 
jeruzalemskom hramu u dobi od dvanaest godina. Navode 
se riječi, s kojima se čini, kao da je Evanđelista imao 
namjeru da završi govor o Isusu, saževši ukratko sav onaj 
život poniženja i skrovitosti: «I Isus se s njima povrati iz 
Jeruzalema u Nazaret, gdje je bio poslušan Mariji i Josipu, 
te je rastao u dobi, mudrosti i milosti pred Bogom i pred 
ljudima» (Lk 2, 51 - 53). 

//. Pouka 

Mi se međutim moramo zaustaviti i promotriti duboke 
pouke, koje nam proizlaze iz skrovitog života Isusova. 
Makar nije opširno opisan u Evanđelju, ipak je dovoljan, da 
zađemo u nekoliko dubokih riječi Evanđeliste. Zaustavimo 
se stoga na pragu one priproste kućice, u kojoj je nepoznat 
i zaboravljen stanovao Sin Božji, Svetac nad svecima, 
pa promotrimo divne krijeposti, koje tamo cvatu, a koje 

su kasnije presađene u svijet, te su ga trebale obnoviti i 
spasiti. 

Što čini Isus u ovom priprostom boravištu u tih trideset 
godina samoće i zabiti? 

Značenje je evanđeoskih riječi jasno. Isus je u trideset 
godina života s Marijom i Josipom živio povučeno, živio 
je u savršenoj poslušnosti njihovoj vlasti, živio je u naporu 
i radu. 

Evo triju velikih primjera, koje On sve do sada pruža 
svijetu i triju velikih krijeposti, kojima nas poučava: sabran 
i povučen život, poslušnost, ljubav za rad. 

1. Isus nas iz Nazareta uči prije svega sabranu i povučenu 
životu. 

On je mogao odmah izaći, da propovijeda svoje Evanđelje, 
da počne svoje poslanje, da vojuje protiv zabluda i ljude 
otme tami neznanja, u kojoj su se nalazili. U Njegovoj je 
vlasti bila tvorba najvećih čudesa, davati vid slijepima, 
sluh gluhima, govor nijemima, život mrtvima. Tako bi bio 
osvojio poštovanje i odobravanje svih ljudi. Ne! On je više 
volio trideset godina ostati nepoznat u najzabitijem kutu 
Palestine i pod koprenom niska zanimanja sakriti svoje 
veličanstvo i božanstvo. 

A zašto? 

Da nas uči, da moramo i mi, želimo li živjeti kršćanskim 
životom, ljubiti život povučen i sakrit očima svijeta, daleko 
od rastresenosti i taštine. 

Nepobitna jc činjenica, da krećući se u svijetu, gdje se 
vide samo sablazni i nalaze samo smutnje, polako gubimo 
smisao za Božje stvari te postajemo žrtvom nebrojenih 
ispraznih pogibeljnih misli. 

A ipak koliki žive samo od vanjštine! Samo razbibrige, 
igrankc, plesovi, gostionice, kazališta, zabave, izleti, 
putovanja, šport, itd. Danas se može reći, da obiteljski 
život više ne postoji. Društveni gaje život posve zaokupio. 
Čovjek živi više izvan kuće nego u njoj! Kuća je postala 
samo svratište, u koju se dolazi samo na jelo i spavanje. 

No kolike moralne posljedice izlaze iz nazatka kućnoga 
života? To je očito! Ova pretjeranost bučnog i izvanjskog 
života ne može a da ne oslabi ljubav do krijeposti, ne može 
a da čiste i drage radosti domaćeg ognjišta ne zamijeni s 
posve različitim radostima svijeta i strasti; ne može a da 
ne rastrese duh, a da ne izlomi dušu, rekao bih, u njezinoj 
svijesti, i da ne guši njene vjerske težnje, dok je konačno 
posve ne materijalizira, te od nje stvori robinju osjetila 
i strasti. Ovakvih jadnih žrtava svijeta vidimo danas 
nepregledan broj iz svake dobi i društvenog položaja. 

Nije li, dakle, istina, da je primjer skrovitog života 
Isusova danas i više nego potreban i kadar da ljude privede 
krijeposnu i kršćansku životu? 

2. Nadalje Isus izNazareta nam je Učitelj poslušnosti. 

Vladar jc postao podanik. Gospodar Neba i zemlje 
poslušan ne samo Mariji, svojoj Majci, nego i Josipu, 
svom jednostavnom čuvaru, te živio njima pokoran kao 
najposlušniji sin: «Bio im je poslušan». 

Kakve li pouke za toliku djecu, koja tek što su prešla 
djetinju dob, uskraćuju roditeljima dužnu poslušnost, dužno 
poštovanje! Kakve li pouke svima! ... 

Ah, danas ima toliko tužbe na prezir vlasti. Duh bune 
i neovisnosti širi se među najrazličitijim društvenim 
staležima, donoseći najkobnije posljedice. Koji je tome 
uzrok? Osjećaj poslušnosti i poštivanje sve više kroz godine 
slabi i postaje iz dana u dan sve manji. Nema poštivanja u 
školi, nema u tvornici, nema u građanskom životu, nema 
u vjerskom životu, a nadasve nema u obitelji, gdje toliko 
očevi i majke postaju robovi svoje djece, a kasnije moraju 
skupo plaćati svoju slabost i nehaj. Kako će svršiti obitelj, 
društvo, u kojem više ne vlada poslušnost i poštovanje! 
Svršit će u razuzdanosti, u bezvlađu, u potpunoj propasti! 

Nije li, dakle, istina, da bi u uzvišenom primjeru 
poslušnosti, koji daje Isus iz Nazareta, mogli pojedinci, 
obitelji i narodi naći svoje rješenje i spas? 

3. Treća prevažna odluka, koju nam pruža Isus Krist u 
svom skrovitom životu jest rad. 

Kroz trideset godina On se s Josipom bavio niskim 
tesarskim obrtom, da pribavi potrebno uzdržavanje za malu 
obitelj. One ruke, koje su jednom rasprostrle zvjezdani 
šator, nisu se stidjele raditi čekićem, blanjom, pilom, 
bradvom i vršiti najmučnije i najteže obrtničke poslove! 
Onaj, koji je jednom riječju stvorio svemir, nije se stidio 
postati siromašni radnik, nažuljati nježnu ruku kao sin iz 
puka u vršenju grubog i mučnog posla! Onaj, koji je stvorio 

zoru i sunce i zamislio sve zanate, nije se stidio satima i 
satima biti sagnut nad komadom drveta, provodeći svoj dan 
u radu i zaslužujući kruh u znoju lica tako, da su Ga nazivali 
tesarovim sinom: «Sin tesara». 

Ali kažite, nije li ovo velika pouka za čovječanstvo? Nije 
li svjetlo, ohrabrenje, olakšanje za bijednog težaka, radnika 
pomisao, daje sam Bog bio radnikom prije nego se objavio 
kao naš Otkupitelj? 

Staro poganstvo je promatralo radnika kao neko prezreno 
biće, a tjelesni rad kao nešto nedostojno za slobodna 
čovjeka, svojstven samo robu. Isus je naprotiv došao, 
da ohrabri radnike, da posveti rad, da proglasi dužnost, 
potrebu, vrijednost rada. Došao je, da kaže, kako je rad 
dostojan čovjeka, jer je dostojan Boga, koji mu je kroz 
trideset godina bio podvrgnut. 

Vi, dakle, ili nadničari, ili radnici, koji podnosite bijedu 
i svaki se dan mučite za koricu kruha, podignite glavu i 
utješite se: Isus Krist je iz vašega društva! 

Primorani ste čitav dan stajati nad teškim oruđem svoga 
zanata, umarate se, trpite, mučite se; okrenite svoje oči u 
Nazaret. Vaš Bog čini ono, što i vi, umara se, trpi, muči se! 
... Teškom mukom zaslužuje ono najnužnije za sebe i svoju 
obitelj, možda primjećujete, da vam se oduzima pravedna 
plaća za rad, živite iz dana u dan prepušteni rukama 
Providnosti; okrenite svoje oči u Nazaret. Vašem je životu 
sličan život vašega Boga! ... Vi ste u staležu neprestanog 
pokoravanja i ovisnosti. Okrenite svoje oči u Nazaret. Vaš 
Bog, vladar svemira, bio je podložan svojim stvorovima! 

Stoga ne prezirite vrijednost rada. Isus ga je 
pobožanstvenio! Ne prigovarajte potrebi rada. Isus ga 
je prihvatio bez protivljenja i tužbe! Ne napuštajte rad; 
ona ruka, koja je stvorila svemir, podvrgnula mu se kroz 
trideset godina! Naučite se ljubiti mučan život, koji je bogat 
krijepošću, poštenjem, zaslugama. I nadasve naučite, da ga 
posvetite, sjedinjujući svoje napore s naporima božanskog 
radnika Isusa! Ako tako budete činili, vaše će življenje 
postati spokojnije, bogatije, ako baš ne novcem, a ono 
krijepostima i zaslugama, te će vam donijeti vijenac neuvele 
slave u Nebu. 

Zaključak 

Završavam. Kakve li nam duboke pouke proizlaze iz 
skrovitog života, koji je Isus Krist proveo u nazaretskoj 
kućici! Htio bih, da se svi, veliki i mali, bogati i siromašni, 
posjednici i radnici ugledaju u ovaj uzor božanskog 
savršenstva, jer bi tada svijet išao mnogo boljim putem i ne 
bilo tužbi zbog tolike razvratnosti i ruševina. 

Što se danas posve izopćuje obitelj i društvo? Upravo 
silan nedostatak onih kućnih krijeposti, za koje nam je Isus 
bio primjer i uzor. Hoćemo li, dakle, u obitelji i društvo opet 
uvesti mir, red, moralno blagostanje? 

Odvedimo ih njihovu prvotnom i savršenom uzoru - 
nazaretskoj obitelji; odvedimo ih Isusu Kristu! 

Napose, vi roditelji, imate uzvišenu zadaću! Kad budete 
uspjeli, da u vašoj kući procvatu vrline, koje su cvale u 
skrovitom životu Isusa Krista, tada će te imati u ruci ključ 
spasa za obitelj i društvo. 

Slike i primjeri 


Spasimo obitelj! 

Koliko puta ovaj vapaj danas izlazi iz srca onoga, 
koji promatra zlosretni put modernog društva! Društvo 
strahovitom brzinom vlaka na pruzi smrti srlja prema 
ponoru. Putnici razgovaraju, odmaraju se, mimo putuju i ne 
predviđaju strahoviti svršetak, koji ih čeka; još časak, i bit 
će pokopani u ruševinama. 

Tako moderno društvo, napustivši Boga, pogazivši Njegov 
zakon, raskinuvši svaku uzdu razuma, srlja u ponor... 

Zaustavimo ga, zadržimo, podignimo znak ,,stoj“ vlaku, 
koji juri u propast. 

Ovdje je povik: Spasimo obitelj! Ako spasimo obitelj, 
spasili smo društvo. 

Mnoge su obitelji danas paklenske kuće. U njima vlada 
nesloga, mržnja, raskalašenost, opačina. Roditelji se 
međusobno ne ljube, ne vole niti brinu za svoju djecu. A 
ova psuju njihovo ime i proklinju njihovu vlast. Žalostan 
prizor, koji na oči izaziva suze, kida srce. 

A zašto? Jer ljudi više ne ljube Boga, ne vrše vjerske 
dužnosti i ne rade drugo nego psuju svete stvari. 

Svi poradimo na tome, da spasimo obitelj, ali ne ispraznim 
tricama, beskorisnim sredstvima. Poradimo vraćajući obitelj 
njenu prauzoru, savršenom uzom, nazaretskoj obitelji. 

Ovdje je riznica najljepših kućnih i građanskih 
krijeposti. 

Neka se kršćanske obitelji ugledaju u ovaj primjer, pa će 
društvo moći pokročiti prema razdoblju mira i sreće. Inače 
će otići u potpunu propast. 

,, Mi smo spas svijeta! “ 

Povijest pripovijeda o francuskom kralju Filipu VI., da 
je kucajući na vrata nekog zamka govorio: „Otvorite mi, ja 
sam spas Francuske!" 

Puno više i bolje mogu tri svete osobe priproste nazaretske 
kućice, kucajući na vrata kršćanskih obitelji, ponavljati: 
„Otvorite nam, mi smo spas svijeta!" 

Zakon nada 

Rad je sveopći zakon. 

Sve na svijetu radi. Sunce se diže svakog jutra. Razastire 
svemirom svoje blagotvorne zrake, rasvjetljuje zemlju, 
sazrijeva nam žetvu ... Sunce radi. Radi zemlja proizvodeći 
travu za životinje i voće za čovjeka. Radi more svojom 
plimom i osekom. Radi rijeka, koje valovi jedan za drugim 
teku kroz tisuću potočića i natapaju polja. Rade zvijezde 
u svojim vječnim beskrajnim okretanjima. Rade vjetrovi u 
svojoj brzini, dok uzburkavaju i čiste zrak. Rade zvijeri, dok 
si pribavljaju plijen. Rade pčele, kad prave med. A mudrac 
šalje lijenčinu u školu k mravu, koji ljeti marljivo i brižno 
sabire hranu za hladnu i neplodnu zimu. 

Rad je svopći zakon. 

Sam Bog, koji nam ga nalaže, prvi nam daje primjer 
njegova strogog obdržavanja. On neprestano radi. Ne 

stvara doduše nove zemlje i nova nebesa, nove prostore, 
da u njih postavi nove svjetove. Ali radi upravljajući svijet, 
koji je stvorio, da ne padne u ništavilo. Radi čuvajući svoje 
premudre zakone. Radi dijeleći blago svoje providnosti. 
Radi proizvodeći jednu stvar iz druge i stvarajući nove 
duše, koje će tjelesima dati obličje te Mu pružati štovanje 
vršenjem Njegovih zakona. Neki je stari mudrac rekao, da 
se Bog u stvaranju i raspoređivanju stvari po broju, težini i 
mjeri pokazao prvim geometrom i prvim glazbenikom. Ja 
kažem, da se Bog u stvaranju i uzdržavanju svijeta pokazuje 
kao prvi radnik! 

Rad je vrlo razborit zakon. 

On nas odgaja za pošten život, oslobađa nas ljenčarenja 
i njegovih kobnih posljedica, uzdržava i razvija u nama 
tjelesne snage, povećava duhovne, diže duh i razveseljuje 
srce, postavlja nas u časnu neovisnost u društvu, proizvodi 
zadovoljstvo, blagostanje pojedinaca i obitelji, koje poznaju 
sve njegove vještine i znadu iz toga izvući korist. Sve, što je 
veliko i divno na svijetu, crkve, palače, lađe, vlak, telegraf, 
struja, sve je plod rada. A bez rada bi propali ljudi i narodi. 

Kod pogana bio je rad ruku prezren, smatran nedostojnim 
slobodna čovjeka i svojstven samo robovima. Ali Božanski 
Učitelj, koji je došao otkupiti čovječanstvo, sam gaje vršio 
mnogo godina u radionici svoga mnivanog oca sv. Josipa 
te ga svojim primjerom oplemenio i posvetio. Pa ako se 
Isus, Sin Božji, podložio sveopćem zakonu rada, tko će se 
usuditi njemu izmicati? Tko će se usuditi poricati potrebu i 
svetost rada? ... 

Svetac - ratar 

Bio je to sv. Izidor, ratar. Njegovi su roditelji bili siromašni 
imanjem, ali bogati pobožnošću. Već su mu od djetinjstva 
ulili užas prema grijehu, ljubav prema Bogu i radu. Kad 
je narastao, bio je primljen u kuću na rad kod nekoga 
bogatog čovjeka, da obrađuje njegovu zemlju. Izidor je vrlo 
savjesno vršio zapovijedi gospodara i nikada nije propustio 
ni najmanju dužnost. Ipak je našao vremena, da sa svom 
mogućom pobožnošću nastoji oko posvećenja svoje duše, 
čak da postigne vrhunac izvanredne svetosti. Svako je jutro 
u ranu zoru išao u crkvu na molitvu, na svetu Misu i često 
na sakramente. Zatim je posve predan Božjoj providnosti 
polazio na svoje poljske poslove i još uvečer odlazio u 
crkvu, da se zahvali i pokloni dragom Bogu. 

Gospodar mu se često izrugivao, zlo s njim postupao, 
vrijeđao ga. No Izidor je blagoslivljao Gospodina radi ovih 
poniženja te je radi toga postao još strpljiviji i točniji u 
izvršavanju svojih dužnosti. 

Jednog dana, dok je svoj im volovima orao komad zemlj išta 
blizu kuće, gospodar je kroz prozor promatrao njegov rad. 
Izidor je imao oči uprte u nebo, ruke je raširio, dok mu noge 
nisu dodirivale tla, a volovi su lagano nastavljali oranje. 
Gospodar je žustro sišao niz stepenice, da se izbliza o tom 
uvjeri. Približio se Izidoru, dirnuo ga, protresao. Pričinio 
mu se mrtav. Okrene oči prema volovima i... vidje, kako ih 
rukom vodi anđeo neviđene ljepote, urešen dvjema bijelim 
krilima. Međutim Izidor se prene iz zanosa i, ne primijetivši, 
daje prisutan gospodar, brzo se spremi, da opet prihvati svoj 

posao. Anđela nestane. Gospodar sav zapanjen radi čuda, 
baci se pred sveca te ga zamoli za oproštenje za prijašnje 
zlostavljanje i obeća, da ga odsada i nadalje smatra ne 
slugom već bratom. 

Izidor je uvijek po primjeru Isusa iz Nazareta posvećivao 
svoje napore pa je došao do tako uzorne svetosti, da je 
pobudio divljenje Španjolske i štovanje čitave Crkve. 

On je danas sveti zaštitnik Madrida (Život). 

JAVNI ŽIVOT ISUSA KRISTA 

Prošavši ukratko skroviti Isusov život, koji je, kao što 
smo vidjeli, trajao do tridesete godine, a obilan je tolikim 
spasonosnim poukama, trebamo sada letimično pregledati 
tri godine Njegovog javnog života te vidjeti, na koji je On 
način među svijetom razvio svoje spasitcljsko djelo, svoje 
božansko poslanje. 

Dva su izvanredna događaja prethodila javnom djelovanju 
Otkupiteljevu: Njegovo krštenje na obali Jordan i post u 
pustinji. 

Kad je došlo vrijeme da izađe iz samoće i zabiti Nazareta, 
Isus Krist se oprostio s Majkom, s onom dragom kućicom, 
koja je za nj sadržavala toliko nježnih uspomena i gdje 
je bio umro Njegov mniveni otac Josip, ostavio je svoj 
zavičaj i uputio se na obale rijeke Jordan, da Ga krsti 
Njegov preteča sv. Ivan Krstitelj, koji je u onom kraju od 
nekog vremena propovijedao pokoru. Krstitelj Ga je na 
prvi pogled, nadahnut nebeskim svjetlom, prepoznao i 

otimao se da Ga pokrsti. Ali primoran Kristovim riječima, 
naloži Isusu, da siđe u vodu kao i svi drugi. I tad se, veli 
Evanđelje, otvori nebo, Duh Sveti siđe u obliku goluba nad 
Spasiteljevu glavu, a glas s visine progovori: «Ovo je Sin 
moj Ijubezni, koji je po mojoj volji». (Mt 3, 13 - 17; Lk 4, 
21 - 23). Bio je to božanski Otac, koji je svijetu pokazivao 
svog Jedinorođenca i svjedočio za Njegovo božanstvo. 

Pošto je bio pokršten, da bi se pripravio za dostojno 
vršenje svoje apostolske službe, Isus se povukao u pustinju, 
na samotno mjesto nedaleko od grada Jerihona. Tamo je 
ostao četrdeset dana u neprestanoj molitvi i postu, dopustivši 
đavlu, da Ga kuša. Kad je prošlo i ovo vrijeme samoće i 
priprave, došao je konačno među narod i okupivši oko sebe 
dvanaest vjernih ljudi, apostola, započeo je svoju javnu 
djelatnost. 

Javnu djelatnost Isusovu, koja je trajala oko tri godine, 
možemo sažeti u ove dvije rečenice: propovijedanje i 
čudesa. 

On je došao na zemlju jedino, da ljude vodi u Nebo. 
Morao ih je prema tome propovijedanjem upraviti na put 
istine. No ovom je propovijedanju bila nužna nadnaravna 
potvrda, da bi Ga svi priznali božanskim. Zato gaje morao 
potvrditi čudesima. 

Mi ovdje samo u jednoj pouci ne možemo slijediti korak u 
korak javni život Spasiteljev. Stoga se moramo zadovoljiti, 
da nešto kažemo: 

1. 0 Njegovu propovijedanju i 

2. O Njegovim čudesima. 

To će biti dovoljno, da nam dade barem neki pojam o 
Njegovu božanskom poslanju. 

/. Isusovo propovijedanje 

Tko bi Ga mogao opisati? 

1. Svijet je u ono vrijeme, bez obzira što je tada živjela grčka 
i rimska kultura, bio na razini potpunog pada i klonulosti te 
pobuđivao ujedno samilost i užas. Osim malog židovskog 
naroda, svi su se ostali, izgubivši pojam pravoga Boga, 
klanjali lažnim bogovima. Ovi su predstavljali oličenje 
svih mana i strasti pa su prema tome pogodovali razuzdanu 
životu. Ljudi su bili oholi, pokvareni, raskalašeni, osvetljivi. 
Očevi su bili silnici svoje djece. Žena je bila smatrana 
sredstvom naslade i ništa više. Dvije trećine ljudi je svedeno 
na položaj robova pod vlašću okrutnih gospodara, koji su 
imali neograničeno pravo nad njihovim životima i smrću. 

Eto, upravo usred tolike tame i pokvarenosti počeo je Isus 
dizati svoj glas te bacati plodonosno i životvomo sjeme 
svoje nauke. Njegova je riječ, puna pomazanja i nebeske 
mudrosti počela odjekivati posvuda i pred svima: na javnim 
i skrovitim mjestima, u gradovima i selima, pred bogatima 
i siromašnima, starima i mladima, učenima i neukima. 
Jeruzalemski hram i palestinske pustinje, žali jezera i obale 
Jordana, zbornice i privatne kuće odjekivale su Njegovim 
naučavanjem. 

A te su pouke bile uvijek određene da uče ljude velikim 
istinama, koje smjeraju na njihov postanak i konačni cilj. 


53 



On je svima govorio o veličini Božjoj i o Njegovim 
savršenstvima, o Njegovoj mudrosti, pravednosti, dobroti, 
milosrđu, o Njegovoj marnoj brizi za ljude, o obavezi da Ga 
poštujemo, slušamo, ljubimo svom dušom. Govorio je, da 
treba ljubiti bližnje, činiti dobro, pomagati siromahe, u osobi 
kojih je, kako je izjavio, On sam. Naređivao je opraštanje 
uvreda i ljubav prema neprijateljima. Naglašavao je potrebu 
spasenja duša kao nešto najvažnije te odvraćao duh od 
gledanja svjetskih taština. Nalagao je poniznost i blagost, 
predanost u trpljenju, te tvrdio, da ne može biti Njegov 
sljedbenik onaj, koji ne uzme križ svoj na ramena i strpljivo 
ga ne slijedi. Posvjedočavao je veliku vrijednost molitve i 
njenu neophodnu potrebu za postignuće spasenja. 

Ukratko, bila je to posve nova nauka, što je izlazila iz 
Njegovih usta. Bila su to načela sasvim oprečna onima, koje 
je do tada slijedio svijet, ali načela pune istinske mudrosti. 
Bio je to razumski i ćudoredni preporod, koji je On širio 
svojim propovijedanjem. 

2. Njegova je riječ bila lako shvatljiva, jednostavna, 
ozbiljna, snažna, pa stoga i privlačiva tako, daje mnoštvo 
bilo zaneseno i slijedilo Ga u stotinama i tisućama, a čitave 
Gaje dane pozorno slušalo. 

Da što bolje prodre u umove i srca, često se služio 
jednostavnim i pučkim poredbama, slikama, prispodobama. 
Pogled na cvijet, drvo, vinograd, ovcu, služio Mu je kao 
sredstvo za poučavanje najvećih istina. 

Htio je npr. da postane lako shvatljiva velika istina 
providnosti Božje u upravljanju stvorova? Pokazao je 
narodu ptice u zraku i cvijeće u polju: ove ptice ne siju niti 
žanju, pa ih ipak Otac nebeski hrani. Ovo cvijeće ne prede 
niti tka, a ipak je tako sjajno odjeveno! Da li onda možemo 
sumnjati, da se Gospodin ne brine za nas, koji smo više 
Njegova djeca nego ptice u zraku i cvijeće u polju? 

Htio je, da postane shvatljivo, kako se riječ istine ne 
ukorjenjuje u srce, gdje vladaju strasti. Upotrijebio je 
prispodobu o dobru sjemenu, koje, da proizvede dobre 
plodove, ne smije biti bačeno niti na suhu stijenu, niti na 
cestu, niti među trnje. 

Htio je učiniti razumljivim osnovno načelo svoga zakona, 
bratsku ljubav. Poslužio se prispodobom o jadnom putniku, 
koga su putem razbojnici opljačkali, levita ga ravnodušno 
pogledao, a naprotiv milosrdni Samaritanac se za nj 
pobrinuo i primio ga. 

Htio je prekoriti pretjeranu ljubav prema bogatstvu i 
zemaljskim dobrima. Evo prispodobe o onom bogatašu, 
koji, dok sniva, kako će živjeti još dugo godina u obilju, 
sluša u ušima glas: Luđače, sutra ćeš morati umrijeti, a tko 
će uživati ovo bogatstvo? 

Prispodobom o bogatunu i siromašnom Lazaru uzvisuje 
i daje vrijednost siromaštvu te svima, koju mogu, nalaže 
dužnost dijeljenja milostinje. Prispodobom o kukolju, 
što je izrastao i ostavljen među žitom, daje razumjeti 
dužnost dobrih da opraštaju i podnose napadaje zlobnika. 
Prispodobom o onom potrebnom, koji opet i opet moli 

prijatelja i dobiva, želi svima naglasiti uspješnost molitve. 
Usporedbom o trsu i lozi uči nas, da za vječni život ne 
možemo učiniti ništa zaslužno, ako po ljubavi nismo s 
Njime sjedinjeni. Dirljivim usporedbama o rasipnom sinu 
i izgubljenoj ovci uči nas utješnu istinu, da, koliko god bili 
grješni, ipak se uvijek možemo vratiti na pravi put i naći 
kod Boga milosrđe. Izvanrednom slikom o stablu, koje se 
razvilo iz malog sjemena i širi svoje grane tako, da služi kao 
utočište nebeskim pticama, proriče budućnost svoje Crkve, 
koja će se u svoje vrijeme raširiti po čitavoj zemlji, iako će 
u početku biti sasvim malena. 

Bilo kakva stvar služi Mu, da razjasni istine svoje nauke, 
obećanja svoje dobrote, prijetnje svoje pravde. Kvočka, 
što poziva piliće pod svoja krila, izgubljen i nađen dram, 
ispričavanja od poziva na svadbu, neumoljivi vjerovnik, 
ludost onoga, koji sakriva talente, lude djevice, što se nisu 
pobrinule za ulje u svjetiljkama prigodom dolaska zaručnika: 
vrlo jednostavne stvari i na dohvatu najskromnijeg shvaćanja 
jesu za Božanskog Učitelja tako važna sredstva, da i puku 
učini pristupačnima najuzvišenije istine svoga Evanđelja. 

Ukratko, prava je rijeka svjetla i nebeske mudrosti izašla 
s Njegovih usana i tihano se razlijevala u doline i ravnice, 
da oplodi duhove i srca ljudi, proizvevši izvanredne učinke 
ne samo čuđenja, nego preporoda i života. 

„Nikad tako čovjek nije govorio kao ovaj!“ govorila je 
začuđena svjetina (Iv 7, 46). 1 mi nakon dvadeset vjekova 
moramo isto ponoviti i priznati, da Kristovo propovijedanje 
nije moglo biti propovijedanje jednoga čovjeka, nego doista 
jeka, čak glas, riječ Božja. 

II. Isusova čudesa 

No, Isus Krist se nije zadovoljio samo poučavanjem. 
On je i radio. Dapače je počeo raditi prije nego poučavati: 
„Činio je i učinio“ (Dj. ap. 1,1). 

Njegove su krijeposti i čudesa najsvečanija potvrda za 
istinitost Njegove nauke. 

Ne kanim govoriti o ćudorednim krijepostima, koje 
odsijevaju iz svih čina Njegova javnog života, a koje nam 
u Njemu daju savršen i uzvišen ideal ćudoredne ljepote i 
svetosti. 

Govorit ću samo o Njegovim čudesima. 

Dobro je poznato, da samo Bog u svoje ime i svojom 
snagom može činiti čudesa, jer samo Bog može promijeniti 
zakone, koje je ustanovio. A evo: Isus Krist je činio najveća 
čudesa, i to ne u tajnosti ni među zidovima neke privatne 
kuće, nego javno, na putovima, trgovima, vani, pred 
očima apostola i učenika, pred pažljivim i neprijateljskim 
pogledom farizeja, pred pet, deset tisuća ljudi, pred svakim, 
koji je htio vidjeti. 1 činio ih je s potpunom sigurnošću i 
mirom, kao nešto Njemu najlakše i najprirodnije. 

1. Tko bi se mogao sjetiti svih čudesa, kojima je On 
zasijao svoja putovanja po palestinskim predjelima? 

Nije bilo grada, ni zaselka, ni sela, ni kutića ravnice ili 
brijega, na kojem On ne bi u prolazu ostavio kakav čudesni 
trag svoje moći. Onamo, gdje se On nalazio, donosili su 
bolesnike svih vrsta, a On ih je ozdravljao samo jednom 
riječju. Slijepima je jednim jedinim znakom vraćao vid, 
gluhima sluh, nijemima govor. Bolesnike od vodene 

bolesti, uzete, s isušenim udovima, dizao je jednom riječju s 
njihova ležaja. Na Njegovu su zapovijed bježali zli duhovi, 
na Njegovu se riječ nahranilo mnoštvo naroda, na Njegovu 
se zapovijed umirila bijesna oluja! ... 

a) Jednog dana, još u početku svoga djelovanja, bio je On 
sa svojom Majkom i apostolima pozvan na svadbu u Kanu 
Galilejsku. Kad je gozba vila u najboljem toku, ponestalo je 
vina. Marija Mu je jednostavno rekla: „Nemaju više vina!“ 
On naloži slugama, neka vodom napune šest kamenih 
sudova, što su se nalazili napolju pred vratima. 1 evo, voda 
se odmah pretvorila u najizvrsnije vino (Iv 2, 1 — 11). 

b) Drugom je zgodom ušao sa svojim učenicima u lađu 
na Genezaretsko jezero. Nebo je bilo vedro, more mirno. 
No najednom nebo potamni, munje zabljesnu, gromovi 
zatutnje, podignu se vjetrovi, more strahovito uskipi, buknu 
oluja. Udarana od bijesa vjetra, jadna se lađica činila, da će 
potonuti. Apostoli, ne nadajući se više spasu od brodoloma, 
dođoše do Isusa, koji je na lađi mimo spavao, probudiše Ga 
i zavikaše: „Gospodine, spasi nas, inače pogibosmo!“. Isus 
usta, zapovijedi vjetrovima i moru. Voda se odmah smiri i 
nasta tišina (Mt 8, 23 - 27). 

c) Jednom se opet zgodom s učenicima nalazio u pustinji, 
a veliko je mnoštvo naroda došlo k Njemu, da Ga čuje. Dan 
se primicao kraju, pa su Mu učenici rekli: 

- Otpusti ovaj narod, neka pođe kući, da jede. 

- Nije potrebno da ide kući, odgovori Isus, dajte mu vi 
jelo. 

A oni odgovoriše: 

- Kako da to učinimo, kad sa sobom imamo samo pet 
hljebova i dvije ribe? 

- Donesite ih k meni, doda Isus. 

Zatim zapovjedivši, da sav svijet sjedne na travu i uzevši 
pet hljebova i dvije ribe, podigne oči na nebo, blagoslovi ih 
i naredi učenicima, da ih razdijele. Ovo nekoliko hljebova 
umnožilo se tako, da su se svi nasitili te je još preostalo 
dvanaest košarica. A onih, koji sujeti, bilo je oko pet tisuća 
osim žena i djece (Mt 14, 12-21). 

2. Njegova se moć prostirala ne samo na prirodne sile, 
nego i na smrt. 

a) Jedne večeri, ulazeći u grad Naime, sastade se sa 
žalobnom povorkom, koja je do groba pratila mrtvoga 
mladića, sina jedinca, nadu i utjehu majke udovice. Majka 
je blijeda, satrvena i plačući išla za njim. Na taj se prizor 
Isus osjeti dirnut, približi se sprovodu, zaustavi ga, dotakne 
se mrtvačkih nosila, na kojima je ležalo mrtvo mladićevo 
tijelo i zavika: 

- Mladiću, zapovijedam ti, ustani. 

Na ovaj glas, mladić, pun snage, povrati se na život, a On 
ga uzme za ruku i predade majci (Lk 7, 11 - 17). 

b) Drugo je još čudnije bilo uskrsnuće Lazarovo. 

Isus obaviješten, da Njegov prijatelj Lazar leži teško 

bolestan, zakasni da ga posjeti. Kada je pak stigao u 
Betaniju, Lazar je bio mrtav i već pokopan. Pokojnikove 
sestre, veoma ražalošćene radi Isusova zakašnjenja, bacile 
su se pred Učiteljeve noge, dajući Mu time na znanje, daje 
sada već sve kasno. Isus reče: 

- Vodite me na mjesto, gdje ste ga pokopali! 

Došavši onamo dade odmaknuti kamen, koji je pokrivao 
grob. Kratkom molitvom obrati se svom nebeskom Ocu. 
Zatim se nadvije nad grob i povika: 

- Lazare, izađi napolje! 

Na taj glas pokojnik smjesta izađe iz groba i oslobođen 
plahte i povoja, u koje je bio umotan, živ i zdrav poče 
hodati, praćen usklicima prisutnika (Iv 11, 1 - 44). 

3. A što da kažemo o bolesnicima, koje je On u tren oka 
ozdravljao? 

Bilo ih je bezbroj, tako da je uvijek bio njima okružen, 
kamo god je išao. 

„Gospodine! - reče mu bijedni gubavac - ako hoćeš, 
možeš me očistiti!“ 

- Hoću, odgovori Isus, budi čist! ... 

I gube je nestalo (Mt 8, 1 - 4). 

„Gospodine - vapila su dvojica jadnih slijepaca - smiluj 
nam se!“ 

- Što hoćete? - upita Isus Krist. 

- Da nam se otvore oči, odgovore oni. 

On se dotače njihovih očiju, oči se otvoriše, dva slijepca 
progledaše te pođoše za Njim (Mt 9, 27 - 31). 


60 



„Gospodine - vikala je Kananejka - moja je kćerka 
bolesna, izliječi je!“ 

- Ne, odgovori prvi i drugi put Isus Krist. 

Ali ona ne izgubi ustrajnosti, i Isus je konačno usliša (Mt 
15,21-28). 

„Gospodine, molio je stotnik, sluga moj leži uzet kod 
kuće i silno se muči“. 

- Ja ću doći, odgovori Isus, i izliječit ću ga. 

- Gospodine, doda satnik, nisam dostojan tolike milosti. 

Dovoljna je jedna tvoja riječ ... 

- Da, pođi i neka ti bude kako si vjerovao. 

Stotnik pođe kući i nađe slugu zdrava (Mt 8, 5 - 13). 

Žena koja je bolovala od krvotoka, dotakla se samo 

okrajka Njegove haljine i ozdravila je od bolesti, koja 
ju je mučila dvanaest godina (Mt 9). Kraljev činovnik iz 
Kafamauma izustio je samo jednu riječ molbe i već je vidio, 
da se njegovu umirućem sinu vraća prijašnje zdravlje (Iv 4). 
Zgrčena žena dolazi samo u Njegovu blizinu. Njegove je 
ruke dotaknu, i već je izliječena od svoje bolesti (Lk 13). 

Ukratko, bilo je bezbroj nesretnika, bogalja, bolesnika 
svake vrste, koji su iz svih krajeva bili doneseni k Njemu, 
želeći samo, da Ga se dotaknu, jer dotaći Ga se i ozdraviti - 
veli evanđelist - bilo je jedno te isto (Lk f6, 19). 

Sada, pred svim ovim činjenicama ja pitam: Da lije Isus 
Krist mogao dati svečaniju i nepobitnijupotvrdu za istinitost 
svojih riječi, svoje nauke, svoga nebeskog propovijedanja? 
Je li mogao dati sigurnije jamstvo za božanstvo svoje osobe i 
svoga poslanja? Ne! On je sam, prekoravajući svoje zaklete 
neprijatelje, književnike i farizeje, rekao: „Ako ne ćete 

vjerovati mojim riječima, djelima vjerujte. Ona svjedoče za 
mene!“ (Iv 10, 38; 5, 39). 

A da i ne govorimo o obraćenjima, koja je On vršio među 
grješnicima; da i ne govorimo o utjehama, koje je dijelio 
slabima; o nebrojenim drugim dobročinstvima, koja je 
preobilno dijelio svakom staležu, bogatima i siromašnima, 
mladima i starima, prijateljima i neprijateljima. Stoga 
evanđelista potpunim pravom ne bi bio mogao sav javni 
Spasiteljev rad sažeti bolje, nego ovim jednostavnim i 
kratkim, ali veoma dubokim riječima: „On je prošao čineći 
dobro i liječeći sve!“ (Dj. ap. 10, 38) 

Zaključak 

Evo, kakav je bio život Isusov kroz tri godine, koje su 
prethodile Njegovoj smrti. On je sa svojim apostolima 
prošao Galileju i Judeju propovijedajući onom narodu svoje 
Evanđelje i potvrđujući svoju nauku svetošću svog života, 
sjajem svojih čudesa i uzvišenim izljevima svoje ljubavi. 

Što, dakle, treba zaključiti? 

Dolazi mi na um vrlo prirodna i korisna misao. 

Ako je čitavo apostolsko djelovanje, koje je Krist vršio 
kroz tri godine svoga javnog života propovijedanjem i 
čudesima, imalo jedinu svrhu, da u zamračenom svijetu 
upali luč istine i pouči ljude u onoj nauci, koja im je jedina 
mogla dati život i spasenje, mi, koji smo toliko sretni, da 
smo rođeni u krilu prave Crkve, koja je čuvarica i učiteljica 
Kristove nauke, treba da visoko cijenimo ovu nauku, kako 
zaslužuje, trebamo je proučavati s ljubavlju i zanimanjem, 
trebamo je provoditi u svoj život. 

Trebamo je visoko cijeniti, jer je u njoj put, istina i život. 
Put, što vodi u Nebo, istina, što zasićuje razum i srce, život, 
što podiže, čisti i spašava. 

Trebamo jes ljubavlju proučavati, jerjedino u savršenom 
poznavanju njezinih načela, njezinih zapovijedi stoji njena 
snaga, njezina moć pojedinačnog i općeg preporoda. 

Konačno trebamo je provesti u život primjenjujući je 
u svoj svakidašnji život, jer je to neophodni uvjet, da nam 
njezine pouke pomognu u spasenju. 

Sretnih li nas, ako to učinimo! Svjetlost, što proizlazi 
iz Spasiteljeve nauke, bit će nam snaga i utjeha u bolima 
života, siguran vodič za put u Nebo, izvor zemaljskog i 
vječnog blaženstva, kao što je On sam rekao: „Blaženi oni, 
koji slušaju moju riječ i drže je!“(Lk 11, 28). 

KRATAK PREGLED ŽIVOTA ISUSA KRISTA' 

Uvod u Isusovu službu 

U dobi od trideset godina ostavio je Isus Krist Nazaret i 
uputio se Ivanu Krstitelju, od koga je primio krst pokore. 
Zatim je otišao u pustinju, gdje je četrdeset dana postio i 
đavao Ga kušao. Odande se vratio Krstitelju, koji Ga je 
nazvao Jaganjcem Božjim, te su Ga slijedili prvi učenici, s 
kojima je išao u Kanu Galilejsku i ondje izvršio prvo čudo. 

I Na raspolaganju onome, koji bi smatrao korisnim potanko iznijeti 
javni život Spasiteljcv prema kronološkom redu evanđeoske konkor- 
dance (što se u samo jednoj pouci ne može učiniti) priložio sam ovdje 
kratak pregled, koji može kateheti biti vodič. Ipak primjećujem, da u 
njemu spominjem samo glavne događaje, koji se odnose na sam red. 

Time počinje javni rad Spasiteljev, koji ne obuhvaća veće 
razdoblje od tri godine. 

Pt-va godina 

U prvoj godini poziva k sebi učenike, koji će kasnije biti 
apostoli, tjera oskvmitclje hrama, prima noću Nikodema, 
propovijeda u Galileji, prolazi kroz Samariju obrativši 
Samaritanku, liječi sina kraljevskog činovnika, poučava u 
Nazaretu bez ploda, vrši različita čudesa u Kafamaumu, 
poučava iz Petrove lađe, vrši prvi čudesni ribolov, obraća 
Levija, koji postaje apostol Matej, brani svoj rad u korist 
grješnika. 

Draga godina 

Isus ozdravlja u Jeruzalemu kod ribnjaka uzetoga (drugi 
Vazam), izabire apostole, govorom na gori proglašava 
kršćanski zakon, ozdravlja stotnikova slugu, uskrsava 
mladića iz Naima, prima Krstiteljeve poslanike i pred 
njima tvori mnoga čudesa, oprašta grješnici Magdaleni, 
pripovijeda prispodobu o sjetvi, dobrom sjemenu i 
kukolju, o gorušičnom zrnu i kvascu, o svjetiljci, koja 
ima rasvjetljavati kuću, o sakrivenom blagu, o istraživaču 
dragocjenog bisera, o mreži, koja hvata dobre i zle ribe. 
Smiruje oluju, oslobađa dva opsjednuta Gerazenca 
dopustivši đavlima, da uđu u svinje, ozdravlja ženu, koja 
boluje od krvotoka, uskrsava Jairovu kćer i šalje apostole 
da propovijedaju. Međutim Herod daje pogubiti Krstitelja, 
a Isus se s apostolima povlači u pustinju. 

Treća godina 

Tražen od mnoštva izvršava prvo umnažanje kruha. Time 
počinje posljednju godinu javnog života. Hoda po moru, 

da stigne apostole, koji su išli pred Njim u Kafarnaum; 
obećava Euharistiju (treći Vazam). Povlači se u Feniciju, 
da se ukloni progonu Židova; ozdravlja kćer Kananejke, 
jednog gluhonijemog i drugi put umnoži kruh. 

Odlazi u Dalmanutu, uskraćuje znak zatražen od Židova, 
kojima veli, da će im biti dan samo znak proroka Jone. 
IJ Cezareji Filipovoj Petar priznaje Isusa Krista Sinom 
Božjim, a Isus proriče svoju muku, zatim se preobražava, 
liječi opsjednutoga sina i ponovno proriče svoju muku. 
Zatim se vraća u Kafamaum i nalaže Petru, da ide loviti 
ribu, te za obojicu plati hramski porez. Petar nalazi potrebni 
novac u ustima ribe. Isus uzlazi u Jeruzalem, gdje na dugo 
raspravlja sa Židovima o svojoj naravi i poslanju, oprašta 
preljubnici, ozdravlja slijepce od rođenja. 

Iza toga, da izbjegne progonstvo od Židova, odlazi u 
Samariju, kori Ivana i Jakova, koji su htjeli tražiti oganj s 
neba protiv kralja, koji ih nije htio primiti; Šalje 72 učenika, 
da propovijedaju, objašnjava zakonoznancu vrijednost 
dviju zapovijedi i pripovijeda prispodobu o milosrdnom 
Samaritancu; uči «Oče naš», ide u Betaniju kao gost Marte 
i Marije i zatim u Jeruzalem, gdje Mu se Židovi protive 
optužujući Ga - jer je oslobodio opsjednuta slijepog i 
nijemog - da pomoću Belzebuba tjera đavle, govori o 
grijehu protiv Duha Svetoga, a jedna žena kliče krilu, koje 
Ga je nosilo i hranilo. Pripovijeda različite prispodobe te 
daje važne moralne pouke i bježi od Židova, koji Ga hoće 
uhvatiti. 

Znajući o Lazarovoj bolesti, očekuje njegovu smrt. Zatim 
ide da ga uskrsne, a Židovi odlučuju ubiti Ga. I Herod 

traži, da Ga ubije, a On se povlači u pokrajinu Efretum. 
Ozdravlja vodenog bolesnika u subotu, pripovijeda različite 
prispodobe, među kojima onu o velikoj večeri, izgubljenoj 
ovci, rasipnom sinu i bogatom gavanu. Odlazi u Judeju, 
govori o ženidbi i djevičanstvu, prima djecu, zove bogatog 
mladića, koji radi privezanosti uz bogatstvo odbija poziv, 
treći put proriče svoju muku. Majka Ivana i Jakova moli Ga 
prva mjesta u Njegovu kraljevstvu za svoje sinove; susreće 
Zakeja i poziva se u njegovu kuću. Na odlasku iz Jerihona 
liječi slijepca Bartimeja i odlazi u Betaniju, gdje Mu je 
priređena velika večera te Ga posjećuju mnogi, koji dolaze 
k Njemu i da vide Lazara. 

Svečano ulazi u Jeruzalem, nad kojim plače; tjera 
oskrvnitelje hrama. Danju propovijeda u hramu, a na večer se 
vraća u Betaniju. U te dane izlaže se srdžbi Židova, postiđuje 
ih pitajući ih za Ivanovo krštenje, u pitanju poreza caru itd., 
pokazuje pokvarenost književnika i farizeja, pripovijeda 
prispodobu o svadbi i uzvanicima, o deset djevica, o 
talentima, drugi put proglašava najveću zapovijed u zakonu. 
Upitan od učenika na Veliki utorak navečer drži posljednji 
javni govor, u kojem govori o svršetku Jeruzalema, hrama, 
svijeta i o Posljednjem sudu. 

Veliki svećenici izričito odlučuju da Ga ubiju. Juda se 
nudi, da će Ga predati u njihove ruke. U četvrtak navečer 
slavi Isus s učenicima Vazam, gdje ustanovljuje Euharistiju, 
drži im nježan govor, pošto je Juda izašao, da izvrši zločin. 
Zatim odlazi u Getsemani, gdje nakon molitve i smrtne 
borbe biva uhvaćen (v. Perardi, nav. dje. Fouard, Vita di 
G.C., itd., itd.). 

Slike i primjeri 


Nesumnjiva svjedočanstva 

Moral Evanđelja nosi pečat samoga Boga. Zato vrijedi za 
sva vremena i za sve krajeve (Voltaire). 

Ne možemo zabaciti nauku Evanđelja, a da ne upadnemo 
u besmisao. Nerazumljive misli, kćeri besmisla, majke 
nesloge, to, eto, nadomješta dogme, koje naučava 
kršćanstvo. 

Evanđelje je opet pozvalo ljudski rod na prvotnu slobodu, 
za koju je rođen ... Ono je ponovno utvrdilo čovjeka u 
njegovim pravim, i samo njemu dugujemo oslobođenje od 
ropstva, u koje su pali narodi određeni za slobodu (isti). 

Priznajem da me svetost Evanđelja zapanjuje, govori 
mom srcu (Rousseau). 

Evanđeoski je moral čudesan moral, vječni moral, koji je 
oslobodio čovječanstvo (Renan). 

Promatrajmo nenadmašivi evanđeoski moral, kodeks 
kršćanstva. Bezbožnost ostaje pred njim zapanjena i 
zbunjena ... (Diderot). 

Lamartine i nauka Isusa Krista 

«Vjerujem u Isusa Kristajerje na zemlju donio najzdraviju, 
najplodniju, najbožanskiju nauku, koja je ikada mogla 
zasjati ljudskom umu. Jedna tako nebeska nauka ne može 
nipošto biti plod prijevare i laži. Isus Krist je rekao, kao 
što veli razum: «Nauka se poznaje po svom moralu, kao 
drvo po plodovima.)) Plodovi kršćanstva su beskonačni, 
savršeni, božanski: dakle i sama je nauka božanska. Dakle, 

i začetnik takve nauke jest Riječ božanska, kako je on sam 
sebe nazvao. Evo, zašto sam kršćanin, evo temelja moje 
vjere» (v. Perardi, nav. dj.). 

Naš vodič 

Filozof M. Cusain pisao je malo pred smrt: «Mi filozofi 
plovimo po slučaju, u opasnosti da zalutamo i pretrpimo 
brodolom. Filozofija je smiono, pustolovno istraživačko 
putovanje, u potrazi za onim, stoje nepoznato i beskonačno, 
u kojem ne znamo, gdje ćemo pristati uz obalu. Vi, vjernici, 
naprotiv imate svoj kompas i topografsku kartu i zvijezde i 
vodiča i luku». 

On je dobro govorio: «Naš je vodič Isus Krist». 

Njegove su moralne smjernice nešto, što je najljepše, 
najčišće, najsvetije čulo čovječanstvo ... 

Njegova je dogmatska nauka nepovrjediva, kao i Njegova 
moralna nauka ... 

Ima, istina, mračnih i teških pameti, koje kude njezine 
tajne pa ne će da slijede božanskog vodiča, jer o tom znade 
više nego oni i nije im jasno objavio sve dubine istine. Ali 
se razborit razum ne treba prestrašiti nejasnih dijelova, koji 
se nalaze u nauci Isusa Krista. Nisu li možda jači umovi 
oduševljeno prihvatili tajne Evanđelja? Možda Isus Krist ne 
ubraja u svoju dvorsku svitu sve prvake pjesništva Dantea, 
Tassoa, Comeillea, Racinea, Shakespeare-a i Miltona; sve 
prvake znanosti, Galilea, sv. Augustina, sv. Tomu, Bossueta, 
Fenelona, Descartesa, Malebrancha? ... (Gibier, Gcsu 
Cristo e l’opera sua, konf. 29). 

Životna nauka 

Nauka je Isusa Krista eminentno životna. I narodi i duše 
dolaze k njoj, dobivaju svjetlost i život. Naprotiv oni, koji 
se od nje udaljuju, bacaju se u tamu i smrt. 

Nije li ova božanska nauka savila ohola čela onih, koji su 
zapovijedali, pred onima, što su slušali, i ponovno približila 
u najplemenitijim i najslađim odnosima dvije socijalne 
krajnosti, koje su toliko vjekova bile odvojene? Nije li 
smekšala ono tvrdo sebeljublje, koje je nekoć preziralo suze 
i bol sirotinje? Nije li satrla okove ropstva? Nije li posvuda 
osnovala bolnice i skloništa za patničko i napušteno 
siromaštvo? Nije li pružila ljubaznu ruku svima zlima, 
svim ranama, svim nesrećama? Nije li razlila i još uvijek 
razlijeva pravu rijeku dobročinstava u bezdane bijede? Nije 
li kroz 19 vjekova majka velikih duša i velikih krijeposti? 

Ali kad u nekom narodu opada nauka Isusa Krista, veliki 
Bože? - Kakva li pada i katkad potpune i konačne propasti! 
Što da se s obzirom na to kaže o nekoć tako mudroj i 
civiliziranoj Africi, dok je nauka Isusa Krista prekrivala ovu 
slavnu zemlju i nadahnj ivala veleum Tertulijana i Ciprijana? 
Kakav je bio Istok, to prvo i staro žarište svjetlosti, dok 
je nauka Isusa Krista izlazila odande, da rasvijetli čitav 
svijet? 

I danas ima mnogo takvih, koji misle, da Isus Krist nije 
u svijetu potrebna točka, i da društvo može napredovati 
bez ove pokretne snage, koja se zove kršćanska religija. I 
tako uprtih očiju u pitanja, koja uznemiruju ovo stoljeće, 
nastavljaju se mimo baviti svojim poslovima i nasladama, 

a da se ne brinu /a onoga, koji je rekao: «Ja sam svjetlo 
svijeta. Ja sam put, istina i život.» Ah, uistinu neuk čovjek, 
koji se zaustavlja na obali potoka čekajući, da čitav isteče, 
nije tako bezuman! ... (Gibier, Gesu Criste e l’opera sna, 
konf. 29). 

Povijesna istina Isusovih čudesa 

Kažu: «Čudesa, koja Evanđelje pripisuje Isusu, mogla 
bi biti samo pobožan i smjeran prinos slave, koju Mu 
poklanjaju Njegovi životni pisci ili barem posmrtni dar 
prvih kršćana radi apoteoze njihova učenja». 

Odgovaramo: Ako čudesa, koja se pripisuju Isusu Kristu 
valja odbaciti kao fantastično iznašašće samih svetih pisaca, 
trebalo bi zabaciti sve njihovo pripovijedanje i prezirno 
odbaciti Evanđelje, jer više nikakve vjere ne zaslužuje 
onaj životopisac, koji je toliko bestidan, da tako bezočno 
laže s obzirom na najglavniju i najvažniju točku života 
svoga glavnog junaka. No nikada se nitko, pa čak ni među 
kritičarima nevjernika, nije usudio obijediti evanđeliste 
kao lašce i krivotvoritelje. Ovi se naprotiv istim načinom, 
koji su ispripovijedali događaje iskrenom jednostavnošću 
svoga stila i tisuću drugih okolnosti, koje dokazuju 
njihovu iskrenost, pokazuju očevicima, jednostavnim, 
vjerodostojnim svjedocima u svemu, što pripovijedaju. 

Kad bi se pak čudesa, koja se pripisuju Isusu, morala iz 
Evanđelja isključiti kao dodatak ili kasniji umetak, tada bi 
se radi praznine mnogih i dugih poglavlja Evanđelje svelo 
na potpun i suh kostur ili radije na tkanje od nekoliko nikad 
zajedno satkanih niti, puno poderotina i šupljina, bez nacrta, 

jedinstva i čvrstine ... 

L3ez Kristovih čudesa ne ćete protumačiti niti vjeru učenika 
u njihova Učitelja niti razgovore i dijaloge između Isusa i 
njih niti čuđenje mnoštva niti bijesnu zavist neprijatelja niti 
apostolsko djelovanje Kristovo niti Njegovo propovijedanje, 
raspre, poslanje, a još manje skovanu zavjeru protiv Njega 
te Njegovu smrt na križu. Sav bi ovaj bitni dio evanđeoske 
povijesti bio mrtvo slovo i bez smisla, kad bi mu se oduzela 
čudotvorna Isusova moć, koja mu je nužna podloga i jedini 
cement, koji ga drži zajedno u samo jednom tijelu. 

Potrebna je moralna snaga, da svaki pametan čovjek i 
slobodan od apriornih mišljenja prihvati kao nepobitna 
i povijesno istinita sva čudesa, koja četiri evanđelista 
pripisuju Isusu. 

Uostalom, na koji se dokaz upiru oni, koji niječu povijesnu 
istinu Isusovih čudesa? 

Nemaju niti jedan ozbiljan dokaz, niti jedan pozitivan 
i vjerodostojan argument, koji bi opravdao njihov 
skepticizam. Neka neodređeno, neosnovano, netemeljena 
sumnja, sugerirana od neke prirođene nesklonosti ili straha 
prema nadnaravnim činjenicama: evo svega njihova temelja. 
Ali ako je bilo koja sumnja ili sustavna nesklonost dovoljna 
baciti sumnju na neko povijesno poglavlje Evanđelja, 
jednako lako mogao bi se oboriti svaki njegov drugi dio. 

Dakle: ili potpuno odbaciti povijesnu istinu čitava 
Evanđelja ili bez daljnjega prihvatiti istinu o čudesnim 
događajima, koje nam ono pripovijeda (P. A. Oltra - Gesu 
Cristo - II. dio, str. 43). 


71 




SADRŽAJ 


Rođenje Isusa Krista.5 

Slike i primjeri:.15 

Oplemenjeno siromaštvo -- Na čelu čovječanstva - 
Božanska povjerljivost - Svečev razgovor 

Blažena Djevica Marija, Majka Božja.19 

Slike i primjeri:.31 

Prava Majka Božja - Majka Djevica - 
Bezgrešna - Zaustavljena vatrena bujica - 
«Ja sam Bezgrešno Začeće - 
Vječno djevičanstvo Marijino i sv. Jeronim 

Skroviti život Isusa Krista.35 

Slike i primjeri:.47 

Spasimo obitelj - «Mi smo spas svijeta!» - 
Zakon rada - Svetac - ratar 

Javni život Isusa Krista.51 

Kratak pregled života Isusa Krista.63 

Slike i primjeri:.67 

Nesumnjiva svjedočanstva - 
Lamartine i nauka Isusa Krista - 
Naš vodič - Životna nauka - 
Povijesna istina Isusovih čudesa 


72 














